SELEPAS INI KESELAMATAN TUN MAHATHIR HARUS JADI KEUTAMAAN

Kekecohan yang berlaku dalam program Nothing To Hide 2.0 di Shah Alam petang tadi, walaupun tidak dihadiri oleh Najib Razak, ia adalah manifestasi ketakutan UMNO dan BN terhadap kehilangan kuasa dalam pilihanraya umum akan datang.
Dalam konteks tersebut, ancaman terbesar yang paling ditakuti sudah tentu ialah Tun Mahathir Mohamad.
Tun Mahathir, dengan aura dan pengaruhnya yang tersendiri bukan saja ditakuti kerana kemampuannya menarik sokongan rakyat, tetapi juga keupayaannya menukar musuhnya selama ini seperti Anwar Ibrahim, Lim Kit Siang dan lain-lain menjadi sahabat untuk sama-sama sehati sejiwa menyingkirkan Najib.
Ketidakhadiran Najib dalam Nothing To Hide 2.0 memang sudah dijangka daripada awal, malah ketika Armada Bersatu mahu menghantar jemputan kepada beliau pun telah dihalang sehingga  berlaku pertembungan dan kekecohan kecil dengan Pemuda UMNO.
Maka, berlakunya kekecohan di Shah Alam petang tadi, apa pun hujah untuk menafikannya, sukar untuk menyisihkan daripada dikaitkan dengan kekecohan ketika menghantar jemputan kepada Najib, kira-kira dua minggu yang lalu.
Setelah menghantar jemputan pun dihalang dengan kekerasan dan meski tanpa kehadiran Najib, kemudian Armada Bersatu tetap ingin meneruskan program Nothing To Hide 2.0 itu dengan Tun Mahathir bersedia menjawab apa saja soalan yang ditanyakan kepadanya, menimbulkan kekecohan adalah pilihan terakhir untuk menggagalkan program tersebut.
Jika program itu berjalan dengan lancar dan sudah tentu, seperti biasa, apabila Tun Mahathir mampu menjawab dengan penjelasan yang baik dan meyakinkan, kelebihan akan berpihak kepada Pakatan Harapan sama ada oleh kalangan mereka yang menghadiri program tersebut ataupun yang menontonnya secara live melalui Facebook.
Dengan mencetuskan kekecohan, semua jawapan dan penjelasan Tun Mahathir akan terpadam dengan sendirinya kerana semua orang akan lebih ghairah bercakap mengenai apa yang berlaku itu.
Kemungkinan kekecohan berlaku sebenarnya dapat dirasai apabila muncul beberapa soalan provokasi yang dikemukakan kepada Tun Mahathir, antaranya berkaitan penyingkiran Anwar pada 1998, mengungkit peristiwa Memali dengan mempersoalkan mengapa Ibrahim Liba dibunuh, bolehkah Anwar yang dikaitkan dengan kesalahan liwat menjadi Perdana Menteri, kenapa seorang Ahli MPT Bersatu, Zahid Md Arip yang disiasat SPRM baru-baru ini masih dikekalkan dan benarkah penentangan Tun Mahathir terhadap UMNO adalah demi cita-cita politik anaknya, Mukhiz.
Soalan-soalan tersebut jelas berbentuk provokatif dan tidak mungkin mereka yang menganggotai mana-mana parti dalam Pakatan Harapan atau penyokongnya akan bertanyakan soalan sedemikian kepada Tun Mahathir.
Soalan seperti itu, sama ada hanya ditanya oleh ahli dan penyokong UMNO atau oleh mereka yang memang diarahkan berbuat demikian kepada Tun Mahathir.
Di kalangan penyokong Pakatan Harapan, semua perkara tersebut tidak lagi menjadi isu kerana keutamaan  mereka kini ialah untuk sama-sama  mengukuhkan persefahaman bagi memenuhi objektif yang lebih besar iaitu menyingkirkan Najib.
Dalam kekecohan tersebut, dengan banyak kasut, selipar, botol dan kerusi berterbangan dan bom asap dilemparkan secara serentak, sebahagiannya dibaling ke arah pentas,  dengan jelas memperlihatkan kejadian itu bagaikan dirancang sebagai mengiringi soalan-soalan provokatif yang dikemukakan kepada Tun Mahathir.
Terlihat seolah-olah selain untuk menimbulkan kekecohan, huru-hara dan menjadikan program gagal, sasarannya ialah Tun Mahathir sendiri.
Selepas kekecohan di Shah Alam ini, semua pihak dalam Bersatu haruslah lebih memikir dan mengutamakan tentang keselamatan Tun Mahathir.
Jika kekecohan boleh dicetuskan dalam program Nothing To Hide 2.0, tidak mustahil program-program beliau yang diseterusnya juga bakal diancam dengan kekecohan yang serupa.
Mereka tidak akan berhenti menimbulkan kekecohan dan menakut-nakutkan rakyat lantaran sedar kuasa semakin hampir terlepas daripada genggaman.
(ShahbudinHusin 13/08/2017)

0

0

votes
Article Rating
Kongsikan artikel ini


APA YANG BUDAK BERUSIA 17 HINGGA 19 TAHUN FAHAM TENTANG MEMALI?

Kalau diperhatikan, kejadian kekecohan dalam program Nothing To Hide 2.0 semalam tercetus ketika Tun Mahathir Mohamad sedang menjawab soalan mengenai peristiwa Memali.
 Mereka dikatakan tidak puas hati dengan jawapan Tun Mahathir berhubung persoalan itu yang antaranya mengaitkan dengan SOP polis untuk bertindak balas apabila ada anggotanya diserang.
 Belum pun Tun Mahathir habis memberikan jawapan, tiba-tiba terdengar jeritan yang antaranya perkataan”Kutty” dan kemudian dengan pantas selipar, kasut, botol dan kerusi dilihat  berterbangan di sana sini.
 Seterusnya bom asap juga dilemparkan ke beberapa sudut dalam Dewan Raja Muda Musa di mana berlangsungnya program Nothing To Hide 2.0 itu.
Berikutan itu, tiga remaja bawah umur yang berusia 17, 18 dan 19 tahun telah ditahan oleh pihak keselamatan dan diserahkan kepada pihak polis.
 Ketiga-tiga remaja terbabit, walaupun didapati memakai baju T  Armada, tetapi mereka disahkan bukanlah ahli Bersatu.Sudah tentu ada orang yang membelikan dan menyuruh mereka memakai baju T Bersatu sebagaimana yang mereka pakai itu.
 Soalnya, siapakah ketiga-tiga remaja itu?Kenapa mereka yang sebegitu muda boleh jadi marah, emosional dan cuba merusuh akibat tidak puas hati dengan jawapan Tun Mahathir berhubung tragedi Memali?
 Apa yang mereka tahu dan faham tentang Memali sedangkan ketika tragedi itu berlaku, mereka belum pun lahir lagi ke dunia ini?
 Tragedi Memali berlaku pada November 1985 tetapi ketiga-tiga remaja tersebut lahir pada tahun 1998, 1999 dan 2000?
 Tidak menuduh, tapi logiknya, jika tidak diupah dan tanpa diberi sedikit dedak, adakah mungkin mereka secara sukarela sanggup berbuat demikian?
 Apakah alasan lain untuk ketiga-tiga remaja itu sedia melakukannya?
 Jika mereka juga yang terbabit membaling kasut dan selipnar, adakah saja-saja mereka sanggup keluar dewan dan pulang ke rumah dengan hanya selipar dan kasut sebelah saja?
 Siapakah “tauke” yang akan membelikan kasut dan selipar baru untuk mereka?
 Mari kita main teka-teki mencari siapakah “tauke” yang baik hati dan pemurah itu?
(ShahbudinHusin 14/08/2017)

0

0

votes
Article Rating
Kongsikan artikel ini


TAHNIAH BUAT ZAHID HAMIDI, TAPI…..

Di ketika Najib Razak masih berdiam diri dan mengunci mulut daripada memberikan reaksinya berhubung kekecohan dalam program Nothing To Hide 2.0, kemunculan pantas Timbalan Perdana Menteri, Ahmad Zahid Hamidi yang mengecam sambil mengatakan keganasan tidak sepatutnya disasarkan kepada mana-mana individu, ia tidak ubah ibarat “suntikan ubat penenang”  paling mujarab buat kita semua.
Seolah-olah, di sebalik ketakutan Najib  untuk duduk sepentas dengan Tun Mahathir dan kemudian kelu lidahnya untuk memberi sebarang komen selepas tercetus kekecohan, Zahid Hamidilah tempat kita bergantung harap.
Sesuai dengan budaya politik matang, tidak salah rasanya mengucapkan tahniah kepadanya.
Kata Zahid Hamidi lagi, kejadian ganas seumpama itu tidak seharusnya berlaku dalam sebuah negara demokratik seperti Malaysia ini.
Walaupun kita mempunyai perbezaan pendapat, tiada keganasan patut dilakukan kepada mana-mana individu atau pemimpin, ujarnya.
Sehubungan itu, Zahid Hamidi yang juga Menteri Dalam Negeri menegaskan, beliau akan mengarahkan pihak polis untuk menyiasat dengan adil dan mengambil tindakan sewajarnya kepada mereka yang terbabit.
Dengan kenyataan yang jelas adil, seimbang, berhemah dan menunjukkan kematangan oleh Zahid Hamidi itu, secara tidak langsung juga bermakna terpadamlah dan tidak bernilai lagi apa juga reaksi daripada pemimpin UMNO lain seperti Annuar Musa, Dr. Puad Zarkhasi atau Jamal Md Yunos berhubung kekecohan program Nothing To Hide 2.0 semalam.
Annuar lebih menyalahkan penganjur atas kekecohan yang berlaku, Dr. Puad Zarkashi pula menyifatkan Bersatu sengaja melakukan penipuan dengan meletakkan nama Najib, manakala Jamal Md. Yunos lebih hebat lagi dengan mendakwa sudah mengetahui sejak sebulan lalu berhubung rencana huru-hara yang kononnya direstui oleh Tun Mahathir sendiri.
Namun, sebagai Timbalan Perdana Menteri dan Menteri Dalam Negeri yang bertanggungjawab terhadap polis dan mungkin sudah diberikan laporan mengenai kejadian itu, kenyataan Zahid Hamidi tentunya lebih berwibawa berbanding “sembang kosong” lain-lain pemimpin UMNO itu.
Maka, kenyataan Zahid Hamidi yang mengecam kekecohan serta mengatakan keganasan tidak seharusnya ditujukan kepada mana-mana pemimpin atau individu, lebih-lebih lagi terhadap Tun Mahathir yang sudah berusia 92 tahun serta berjanji untuk memastikan tindakan sewajarnya diambil, memang patut diberikan pujian.
Tahniah Wak….
Tetapi, selain perkara dulu-dulu melibatkan dirinya yang banyak tergantung tanpa jawapan, Zahid Hamidi sebenarnya masih lagi “berhutang”  kepada rakyat Malaysia dua perkara – satu, salinan kad pengenalan lama Tun Mahathir yang didakwanya tertulis “Mahathir anak lelaki Iskandar Kutty” dan kedua, rakaman perbualan pertemuannya dengan bekas Perdana Menteri itu yang ditemuinya selepas 10 hari dilantik sebagai Timbalan Perdana Menteri pada 2015 dahulu.
Bersama kenyataan terbarunya ini yang jelas memperlihatkan kematangan sebagai pemimpin dan jika beliau dapat membuktikan dirinya di pihak yang benar dalam dua perkara tersebut yang masih tertunggak di hati rakyat, Zahid Hamidi tidak dinafikan boleh menjadi lebih baik berbanding Najib serta akan semakin jauh meninggalkan prestasi pesaingnya, Hishammuddin Hussein.
Sebaliknya, sikap berdiam diri dan masih membisu Najib sehingga kini mengenai kejadian semalam hanya melambangkan ketidakpedulian, tidak sensitif dan memandang remeh, sementara Hishammuddin seperti biasa, lebih selesa dengan watak “apple polisher” atau pengipasnya saja.
Cuma, mampukah Zahid Hamidi melunaskan “hutang tertunggak” itu atau “hutangnya” kepada rakyat Malaysia akan terus diingati sampai bila-bila?
(ShahbudinHusin 14/08/2017)

0

0

votes
Article Rating
Kongsikan artikel ini


MENUDUH BERSATU MENCETUS KEKACAUAN MEMBUKTIKAN DUNIA SEMAKIN SEMPIT
UNTUK UMNO

Benar sepertimana kata Muhyiddin Yassin, hanya orang yang “sedikit sewel” saja akan percaya bahawa kekecohan dalam program Nothing To Hide 2.0 adalah dirancang sendiri oleh Bersatu.
Hakikatnya, program tersebut mendapat sambutan luar biasa dengan penonton penuh mengisi setiap ruang Dewan Raja Muda Musa, malah pemimpin-pemimpin utama Pakatan Harapan juga turut sama menghadirinya.
Lainlah jika program itu tidak mendapat sambutan dan banyak kerusi kosong, barangkali ada munasabahnya juga untuk Bersatu melakukan sabotaj sendiri sebagai helah menutup kegagalan mereka.
Namun, dengan sambutan sebegitu meriah, bahkan seperti selalunya, jawapan dan penjelasan Tun Mahathir Mohamad adalah dengan caranya yang biasa, tidak ada mereka yang berfikiran terbuka dan bebas merdeka, berasa tidak puas hati dengan cara dan hujah penyampaiannya.
Lantaran itu, melakukan sabotaj sendiri adalah lebih merugikan dan memperbodohkan diri sendiri.
Yang tidak puas hati dan merasakan jawapan Tun Mahathir tidak memuaskan hati hanyalah ahli dan penyokong totok UMNO saja kerana memang diupah dan diarahkan datang ke majlis itu. Mereka datang bukan untuk mendengar dan mencari kebenaran, tetapi ada tujuan lain.
Mereka, yang tidak banyak pengalaman dalam kehidupan, jauh sekali pernah memimpin kerajaan dengan cemerlang selama 22 tahun, tentu saja seperti tercabar dengan jawapan dan penjelasan Tun Mahathir yang akhirnya terbalik kepada mereka sendiri.
Tetapi, jika mereka sedar, mahu berfikir dan membuka minda seketika, jawapan dan penjelasan Tun Mahathir, dalam apa juga perkara, adalah jauh lebih baik dan memuaskan hati berbanding stail dan gaya Najib Razak memberikan penjelasan.
Lihatlah gaya Najib bercakap kepada peneroka Felda sehingga terpacuk perkataan “haramjadah” daripada mulut bangsawannya. Begitu jua ketika menegur blogger pro UMNO yang suka berbalah sesama sendiri, dengan santai saja dituduhnya “bangang” mereka itu.
Adakah Tun Mahathir pernah menjadi tidak sopan seperti itu?
Maka, dakwaan oleh beberapa pemimpin UMNO dan pegawai media Najib sendiri yang menyalahkan penganjur dan Bersatu dalam kekecohan yang tercetus, bukan saja jauh daripada fakta kebenaran, bahkan menunjukkan mereka sedang panik untuk menghadapi masa depan.
Sambutan, keinginan dan keghairahan rakyat ketika ini ialah kepada perubahan. Satu-satunya yang masih mampu dilakukan oleh UMNO untuk mengelak perubahan ialah dengan cara menakut-nakutkan rakyat dan mencetuskan kekecohan serta keganasan.
Seterusnya, untuk menampakkan kesucian mereka, tuduhan akan dilemparkan kononnya kekecohan dan kekacauan itu dicetuskan sesama sendiri.
Jika program dalam dewan pun boleh diganggu, bayangkan bagaimana dalam program terbuka atau ketika kempen pilihanraya nanti, khususnya yang melibatkan Tun Mahathir dan pemimpin-pemimpin utama Pakatan Harapan?
Sehingga ini, tiga remaja yang mencetuskan kekacauan di Nothing To Hide 2.0 Ahad lalu sudah pun ditahan. Pasti ada beberapa yang lain akan dicekup polis tidak lama lagi.
Berdasarkan laporan awal, ketiga-tiga remaja terbabit dikatakan diberi upah RM50 dan dibekalkan baju T Bersatu berwarna merah untuk menghadiri program tersebut.
Siapakah yang mengupah dan memberi wang kepada mereka?
Penyiasatan pihak polis tentunya akan menjurus kepada pencarian dalang durjana tersebut. Ketiga-tiga remaja terbabit masih mentah dan tidak banyak tahu mengenai politik, apatah lagi mengenai peristiwa Memali yang berlaku ketika mereka belum lahir ke dunia ini.
Berdepan dengan siasatan polis dan seterusnya pendakwaan di mahkamah, tiga remaja tersebut mungkin akan mendedahkan segala-galanya, lebih-lebih jika nasib mereka tidak dibela dan dalang yang memberi wang lepas tangan begitu saja.
Alang-alang mereka dihukum atau dipenjara, lebih baiklah mereka dedahkan siapa yang mengupah mereka.
Tetapi, jika ada sesiapa yang tampil, contohnya membayar wang jaminan atau membiayai kos guaman terhadap ketiga-tiga remaja itu, bermakna pihak tersebutlah yang ada kaitan dengan dalang yang sedang dicari-dari itu.
Akhirnya, kebenaran akan tersembul juga dan dunia menjadi semakin sempit bagi mereka yang bakal kehilangan kuasa.
(ShahbudinHusin 15/08/2017)

0

0

votes
Article Rating
Kongsikan artikel ini


NOTHING TO HIDE 4.0, SEDIAKAH HADI AWANG SEPENTAS DENGAN TUN MAHATHIR MENJAWAB PERSOALAN MEMALI?

Presiden Pas, Hadi Awang menyalahkan jawapan Tun Mahathir Mohamad yang tidak memuaskan hati mereka yang hadir sebagai punca berlakunya kekecohan dalam program Nothing To Hide 2.0, Ahad lalu.
Kata beliau, tragedi berdarah pada 1985 itu memberi kesan kepada Pas kerana seorang pemimpinnya, Ibrahim Mahmud turut terkorban dalam kejadian itu.
Semua pihak menuding jari menyalahkan pihak lain dengan melupai punca asas tercetusnya kekecohan apabila jawapan yang diberi mengenai peristiwa Memali tidak memuaskan hati, ujarnya dalam satu kenyataan.
Untuk makluman Hadi Awang, Tun Mahathir hanya memberikan jawapan dari segi persepektif tindakan polis dan kerajaan berdasarkan kedudukannya sebagai Perdana Menteri ketika kejadian itu berlaku.
Tetapi, Menteri Dalam Negeri yang bertanggungjawab terhadap polis pada waktu kejadian ialah Tun Musa Hitam.
Pada awalnya, dilaporkan Tun Mahathir berada di luar negara ketika itu, namun Tun Musa dalam bukunya, Frankly Speaking mendedahkan bahawa bekas Perdana Menteri itu berada di dalam negara ketika tercetusnya peristiwa Memali.
Soalnya, apakah hanya kerana Tun Mahathir berada di dalam negara, kesalahan mesti diletakkan sepenuhnya ke atas bahu beliau?
Apakah Tun Musa yang menjadi Menteri Dalam Negeri terlepas sama-sekali daripada pertanggungjawaban semata-mata kerana Tun Mahathir berada di dalam negara?
Adakah kerajaan dan pihak polis saja yang bersalah sepenuhnya dalam peristiwa Memali itu?
Dalam konteks Memali, sejak dahulu lagi sudah ada dakwaan dan cakap-cakap yang meluas bahawa dikatakan sebab lain terjadinya peristiwa tersebut ialah kerana sikap fanatik Ibrahim Mahmud atau Ibrahim Libya dan para pengikutnya yang begitu totok memusuhi UMNO dan kerajaan dan ianya didakwa berpunca daripada Amanat Hadi sendiri yang dilafazkannya pada 1981.
Amanat itu didakwa membentuk sikap taksub sehingga wujudnya amalan kafir-mengkafir, sembahyang dua imam, tidak makan sembelihan orang UMNO, meragui keislaman pihak lain dan sedia syahid dengan pihak yang dimusuhi, meskipun sama-sama beragama Islam.
Bolehkah Hadi menjelaskannya secara jujur dan tanpa berselindung perkara itu?
Untuk menjernihkan kekeruhan yang berpanjangan selama ini, mahu tidak mahu, bermakna satu satu lagi program Nothing To Hide perlu diadakan. Mungkin sebuah NGO bebas perlu tampil sebagai penganjurnya.
Nothing To Hide 1.0 pernah diadakan tidak lama dulu dan dianjurkan oleh sebuah NGO, tetapi Najib membatalkan kehadiran di saat-saat akhir sebaik mengetahui Tun Mahathir turut sama menghadirinya.
Akhirnya hanya Tun Mahathir seorang yang hadir dan diberi kesempatan berucap sebelum diarahkan oleh pihak polis menghentikan ucapannya.
Nothing To Hide 2.0 anjuran Armada Bersatu baru diadakan Ahad lalu dan  berakhir dengan kekecohan di mana selipar, kasut, botol dan kerusi berterbangan bersama bom asap.
Najib juga dijemput untuk duduk sepentas dengan Tun Mahathir kali ini, tetapi langsung tidak memberikan jawapannya. Sehingga ke hari program, Najib ternyata tidak berani berdepan dengan Tun Mahathir dan akhirnya hanya Pengerusi Pakatan Harapan itu tampil seorang diri.
Nothing To Hide 3.0 sudah ditempah oleh Jamal Md Yunus, Ketua UMNO Bahagian Sungai Besar dan Ketua Gerakan Baju Merah yang bakal bertanding merebut jawatan Ketua Pemuda UMNO pada 2018 nanti.
Beliau berhasrat untuk mengadakan program tersebut di kawasan Chow Kit dengan menampilkan Azmin Ali, Lim Kit Siang dan Lim Guan Eng sebagai jemputan.
Beliau bagaimanapun enggan menjemput Tun Mahathir atas alasan bagi mengelakkan kekecohan seperti di Shah Alam berulang. Jamal juga tidak menamakan siapa pemimpin UMNO yang bakal dijemputnya.
Hmmmm…entah jadi entah tidak Nothing To Hide 3.0 itu atau hanya sekadar gempar Jamal untuk meraih publisiti saja?
Berikutan Hadi menyalahkan jawapan Tun Mahathir sebagai punca kekecohan dan dalam waktu yang sekian lama Amanat Haji Hadi juga dikaitkan sama, bermakna Nothing To Hide 4.0 adalah amat sesuai dan perlu diadakan dengan mempertemukan kedua-dua pemimpin tersebut untuk menjernihkan segala kekeliruan dan salah tanggap mengenai peristiwa Memali selama ini.
Sediakah Hadi duduk sepentas dengan Tun Mahathir dan berterus-terang kepada seluruh rakyat Malaysia?
(ShahbudinHusin 15/08/2017)

0

0

votes
Article Rating
Kongsikan artikel ini


MENUKAR PARTI YANG MENGUASAI KERAJAAN TIDAK BERERTI TIDAK SETIA KEPADA
KERAJAAN

Apa yang Zahid Hamidi merepek ni?
Timbalan Perdana Menteri semalam mengingatkan pesara dan bakal pesara sektor awam agar sentiasa berterima kasih kepada kerajaan.
Mereka juga, katanya tidak harus melayan perasan tidak puas terhadap kerajaan kerana ia hanya akan menyebabkan hati diselubungi perasaan benci yang tiada noktahnya.
Janganlah menggigit tangan yang pernah beri kita makan, tambah beliau.
Apakah menjadi kesalahan bagi pesara, bakal pesara waima kakitangan kerajaan sekali pun untuk berbeza pendapat dan tidak mengundi parti yang menguasai kerajaan?
Siapa yang bertanding dalam pilihanraya – kerajaan atau parti-parti politik?
Jika parti politik yang bertanding dan kerajaan tidak bertanding, di mana salahnya bagi mereka untuk memilih atau memberi peluang kepada parti lain pula untuk mentadbir kerajaan, tambahan lagi jika parti yang menguasai kerajaan sedia ada sudah begitu celaru dan tidak boleh diharapkan lagi?
Ketika berkhidmat dengan kerajaan, memang kesetiaan perlu ada kepada kerajaan yang sedang memerintah, tetapi keadaannya berbeza ketika pilihanraya kerana kerajaan tidak bertanding, sebaliknya hanya parti politik yang meletakkan calon.
Ketika itu, baik pesara, bakal pesara atau kakitangan kerajaan sekali pun, mereka adalah bebas membuat pilihan.
Jika mereka membuat pilihan yang lain selain daripada parti yang sedang memerintah atau menguasai kerajaan, itu bukanlah bermakna mereka menggigit tangan yang pernah memberi mereka makan.
Mereka cuma menggunakan hak yang sah, dibenarkan dan halal di sisi undang-undang agar parti lain pula mentadbir kerajaan.
Hakikatnya, parti mana pun yang memerintah dan menang pilihanraya, kerajaan yang mewakili rakyat tetap wujud dan mereka yang menyumbang kepada peralihan itu tidak bererti mengkhianati kerajaan.
Mereka memang terhutang budi kepada kerajaan, tetapi tidak kepada parti yang menguasai kerajaan. Parti untuk membentuk kerajaan boleh ditukar ganti, tetapi kerajaan tetap wujud biar siapa pun yang menang pilihanraya.
Jadi, di mana logiknya Zahid Hamidi perlu mengingatkan pesara dan bakal pesara agar jangan menggigit tangan yang pernah memberi mereka makan?
Bahkan, bagi pesara atau bakal pesara yang diberi ingatan oleh Zahid Hamidi itu, sumbangan dan jasa mereka lebih bererti dan dihargai jika dapat sama-sama menyumbang kepada perubahan berikutan yang lebih penting untuk diselamatkan ialah masa depan negara ini.
Dengan parti dan pemimpin yang lebih baik, jujur dan tidak menyamun untuk kepentingan sendiri dipilih untuk menguasai kerajaan, masa depan negara dan generasi akan datang pasti akan lebih terbela.
Selepas kerajaan baru terbentuk, mereka boleh terus mencurahkan kesetiaan kepada kerajaan tersebut. Malah bagi pesara, mereka juga akan terus menikmati pencen seperti sediakala.
(ShahbudinHusin 16/08/2017)

0

0

votes
Article Rating
Kongsikan artikel ini


SIAPA LAGI BAKAL DITANGKAP SELEPAS ISA SAMAD ATAU INI SATU LAGI
PEMENTASAN WAYANG OPERA UNTUK KITA?

Berikutan penahanan bekas Pengerusi Felda Global Ventures atau FGV, Isa Samad oleh SPRM untuk disiasat berhubung pembelian dua hotel, satu di London dan satu lagi di Kuching yang dikatakan melebihi harga pasaran, beberapa persoalan kini berlegar di perbincangan umum.
Ada yang bertanya, apakah Isa Samad saja yang ditahan atau beberapa nama lagi yang diketahui pernah disiasat SPRM, akan turut menerima nasib yang sama?
Seperti yang diketahui umum, antara pemimpin UMNO yang pernah diambil keterangan oleh SPRM sebelum ini ialah Pengerusi Felcra, Bung Mokhtar Radin dan bekas Pengerusi Mara merangkap Ketua Penerangan UMNO, Annuar Musa.
Bung Mokhtar diambil keterangan selama beberapa jam berhubung penggunaan dana Felcra untuk membeli saham amanah yang didakwa melibatkan kepentingan isterinya, manakala Annuar pula berkaitan penajaan anak syarikat Mara terhadap pasukan bolasepak Kelantan.
Kedua-dua kes itu masih tiada khabar berita sehingga ini dan persoalan ramai, apakah selepas Isa Samad, gilliran mereka akan menyusul tiba?
Jika tiada sesiapa ditahan selepas Isa Samad, persoalan lain ialah apakah juga beliau benar-benar akan didakwa di mahkamah selepas ini atau penahanannya hanya sekadar untuk memaksanya bersara dan melepaskan jawatan sebagai Pemangku Pengerusi SPAD yang disandangnya sekarang?
Tidak kurang yang meragui penangkapan Isa yang kini ditahan reman selama lima hari hanyalah sekadar wayang opera Cina semata-mata untuk menunjukkan kepada rakyat kerajaan pimpinan Najib Razak kononnya benar-benar serius dan tegas memerangi rasuah.
Yang meragui itu berkata, Najib tidak mungkin berani memanjangkan kes rasuah melibatkan Isa Samad sehingga kepada pendakwaan, apatah lagi sampai kepada hukuman penjara.
Antara alasannya, kata mereka, hukuman ke atas Isa Samad akan menyebabkan risiko yang besar kepada masa depan  BN Negeri Sembilan dalam mempertahankan kuasa yang ketika ini hanya berkelebihan tiga kerusi saja berbanding pembangkang.
Isa Samad, dengan rekod pernah menjadi Menteri Besar selama 23 tahun dikatakan masih mempunyai hubungan yang rapat dengan beberapa kelompok penting dalam UMNO Negeri Sembilan dan tergurisnya hati mereka berikutan nasib yang ditimpakan keatas Ahli Parlimen Jempol itu, ia secara tidak langsung adalah berita baik bagi Pakatan Harapan untuk menguasai negeri tersebut dalam pilihanraya akan datang.
Bagi golongan yang setia, taksub dan terhutang budi dengan Isa Samad, mereka tentu sukar menerima hakikat jika hanya bekas Menteri Besar Negeri Sembilan itu saja yang didakwa di mahkamah atas kesalahan rasuah, sedangkan nama-nama lain seperti Bung Mokhtar Annuar Musa misalnya, dibiarkan lepas bebas begitu saja.
Tetapi, persoalan lebih besar akan menghantui Najib jika beliau berani membiarkan lebih ramai pemimpin UMNO ditahan, didakwa di mahkamah dan dijatuhkan hukuman atas kesalahan rasuah kerana ia akan menjejaskan pula peluangnya untuk memastikan UMNO dan BN kekal menguasai Putrajaya.
Dengan lebih ramai pemimpin UMNO didakwa atas kesalahan rasuah, ia dengan sendirinya menunjukkan UMNO dan BN seolah-olah dipimpin oleh majoriti mereka yang rasuah dan ia mungkin mendorong rakyat lebih mudah memberikan sokongan kepada Pakatan Harapan sebagai taruhan untuk memulihkan masa depan negara.
Dalam pada itu, dengan Najib hanya bertindak terhadap beberapa pemimpin UMNO saja, tetapi masih tiada tindakan terhadap mereka yang dikaitkan dengan skandal 1MDB seperti Shahrul Halmi, Nik Faisal Arif Kamil, Suboh Md Yassin atau Jho Low, di mata umum penangkapan itu tidak lebih hanyalah untuk menutup kesalahan lebih besar melibatkan dirinya semata-mata.
Najib tentu saja akan ditempelak secara diam-diam dan akhirnya lebih mudah dikalahkan dalam PRU 14 lantaran dianggap sebagai pemimpin yang tidak jujur dan hanya ingin menyelamatkan tengkuknya.
Jika Najib benar-benar jujur, mengapa mereka yang dikaitkan dengan 1MDB masih tidak diambil apa-apa tindakan?
Dari segi ini, Najib berbeza dengan Tun Abdullah Badawi semasa era awal pemerintahannya yang menahan Kasitah Gadam untuk menampilkan imejnya memerangi rasuah kerana beliau ketika itu tiada pekung atau sopak yang mahu ditutupnya, sedangkan masalah Najib sudah menjadi bualan di seluruh dunia.
Maka,  penahanan Isa Samad ini, walapun Najib mungkin berharap dapat memperbaiki atau mengaburi pandangan rakyat terhadap imej dirinya, beliau juga sedang membawa risiko yang lebih besar kepada UMNO dan BN.
(ShahbudinHusin 16/08/2017)

0

0

votes
Article Rating
Kongsikan artikel ini


ISA SAMAD TAK JANGKA DITAHAN SPRM, KEYAKINANNYA "TAKKAN NAJIB NAK
TANGKAP SAYA?"

 Penahanan reman selama lima hari melibatkan bekas Pengerusi Felda dan FGV semalam bukan saja mengejutkan keluarga dan rakan-rakannya, tetapi juga dikatakan Isa Samad sendiri.

 Isa Samad, walaupun sedar beliau mungkin perlu memberi keterangan kepada SPRM berikutan beberapa orang yang dipercayai ada kaitan dengan pembelian hotel di London dan Kuching sudah ditahan sebelumnya, tetapi jangkaannya hanyalah sekadar memberi keterangan di pejabat SPRM saja.

 Beliau tidak percaya akan direman dan akhirnya perlu bermalam di lokap SPRM selama lima hari.

 Kepada rakan-rakan dan sahabatnya, selain mengatakan beliau tidak terlibat dalam urusan pembelian hotel itu, Isa Samad juga diberitakan selalu menyebut, “Takkan Najib nak tangkap saya”.

 Tidak pasti apakah yang menyebabkan Isa Samad terlalu yakin dengan perkara itu, tetapi dipercayai kerana hubungan rapat dan mesranya dengan Najib Razak selama ini.
Pada hari Selasa lalu di mana beliau perlu hadir memberi keterangan pada jam 2.30 petang di pejabat SPRM di Putrajaya, Isa Samad sebenarnya sudah pun dimaklumkan beberapa hari lebih awal mengenai perkara itu

 Beliau sedar hakikat itu dan sudah bersedia untuk memberikan kerjasama sebaiknya sebagaimana yang diperlukan SPRM, tetapi menjangkakan beliau hanya perlu diambil keterangannya selama dua atau tiga jam saja.

 Ahli Parlimen Jempol dan bekas Menteri Besar Negeri Sembilan itu dikatakan sama sekali tidak menyangka, apatah lagi bersedia, untuk ditahan reman, memakai baju oren yang bertulis “Lokap SPRM”  serta akhirnya menghuni lokap agensi pencegah rasuah itu selama lima hari.

 Apatah lagi, dalam usianya yang mencecah hampir 70 tahun,  beliau tidak menjangka nasib sebegitu akan menimpa dirinya dan Najib seperti tidak cuba melindunginya.

 “Takkan Najib nak tangkap saya,” itulah perkataan yang selalu dilafazkannya.

 Tetapi, dengan akhirnya beliau menerima nasib yang tidak disangka-sangka itu, secara tepatnya apabila beliau terpaksa hadir ke mahkamah untuk ditahan reman, Isa barangkali terpaksa akur bahawa Najib yang disangka kawan baiknya itu tidak mampu berbuat apa-apa untuk melindunginya.

 Apakah perkara yang melibatkan Isa Samad terlalu besar sehingga sukar bagi Najib mempertahankannya atau memang Najib mahu menjadikannya sebagai “kambing hitam” untuk menunjukkan ketegasannya memerangi rasuah?

 Ataukah Najib memang tidak campur sama-sekali dan menyerahkan sepenuhnya kepada SPRM berhubung siasatan terhadap Isa Samad?

 Kini  Isa, dalam kesunyian malam dan keseorangan di lokap SPRM,  barangkali juga sudah sedar kenapa sebaik diminta Najib melepaskan jawatan Pengerusi FGV dengan janji untuk diberi jawatan yang sama di SPAD, walaupun sudah beberapa lama berlalu, tetapi jawatannya masih lagi bertaraf Pemangku Pengerusi SPAD.

 Kenapa Najib seolah-olah tidak mahu mengesahkan jawatannya sebagai Pengerusi SPAD?

 Selepas bebas daripada reman nanti, sama ada akan didakwa atau tidak, Isa Samad tentunya susah hilang “mood”  untuk datang ke pejabat SPAD dan mungkin akan melepaskan jawatannya itu.
Imejnya yang sebelum ini disahkan oleh UMNO sendiri bersalah kerana mengamalkan politik wang sehingga digugurkan jawatan Menteri Wilayah Persekutuan, tentunya menjadi bertambah parah dengan penahanan SPRM kali ini.

 Sebagai pilihan terbaik, Isa Samad dalam waktu terdekat ini dijangka akan mengumumkan persaraannya daripada politik serta mengakhiri kariernya sebagai Ahli Parlimen Jempol dan melepaskan jawatan Ketua UMNO Bahagian Teluk Kemang sehingga penggalnya berakhir pada tahun depan.
(ShahbudinHusin 17/08/2017)

0

0

votes
Article Rating
Kongsikan artikel ini


JIKA PEMBELIAN HOTEL DI LONDON SEPATUTNYA DALAM PENGETAHUAN MAJLIS
EKONOMI, BENARKAH FELDA MEMBELI HOTEL DI KUCHING ATAS ARAHAN NAJIB?

Saya adalah ahli parlimen pertama yang menyatakan bahawa Tan Sri Isa Samad akan dijadikan “kambing hitam” untuk dikorbankan bagi menyelamatkan Dato’ Seri Najib Tun Razak, seawal 17 Februari 2017 seperti yang dilaporkan Malaysiakini.
Oleh itu, sementara saya lega kerana akhirnya ada siasatan ke atas penyelewengan wang Felda yang akan membebankan rakyat Malaysia untuk berpuluh tahun akan datang, saya juga tidak mudah terpedaya bahawa siasatan ini adalah ikhlas dan menyeluruh. Saya sudah dapat menghidu seawal Februari 2017 lagi bahawa ini akan berlaku kerana memang perkiraan itu telah dibuat lebih awal.
Sebab itu, saya menyeru rakyat Malaysia dan rakan-rakan di dalam Pakatan Harapan agar tidak ghairah bertepuk tangan dengan penahanan Tan Sri Isa Samad kerana itu belum tentu akan dapat merungkai kesemuanya sekiranya penyelewengan ini tidak disiasat secara menyeluruh.
Satu perkara yang membimbangkan saya ialah bagaimana budaya pertanggungjawaban di Malaysia ini (baik dalam politik, di tempat kerja, di jabatan kerajaan dan lain-lain) hanya memberi tumpuan kepada “kambing hitam” yang menjadi korban.
Jika ada sesuatu penyelewengan atau pelaburan yang merugikan, hanya “kambing hitam” itu yang disiasat dan dihukum. Ketua atau badan yang bertanggungjawab mengawal selia dan meluluskan tindakan-tindakan “kambing hitam” itu yang akhirnya menyebabkan kerugian tidak disentuh langsung dan mereka kekal di jawatan mereka.

Sebab itu apabila sebuah syarikat berkaitan kerajaan (GLC) rugi besar, yang dihukum hanyalah Ketua Pegawai Eksekutifnya sedangkan Lembaga Pengarah yang turut bertanggungjawab membuat kesemua keputusan besar yang dilaksanakan oleh CEO tidak dikenakan tindakan.
Dalam kes pembelian hotel-hotel mewah di Kuching dan London oleh Felda yang menjadi tumpuan siasatan SPRM dan punca Tan Sri Isa Samad ditahan, beliau bukanlah individu yang tertinggi yang membuat keputusan pembelian. Ada lagi badan yang lebih tinggi yang sepatutnya telah lebih awal menolak dan membatalkan hasrat Felda untuk membeli hotel-hotel ini.

Saya merujuk pengalaman saya mengendalikan skandal pembelian tiga unit hartanah di Australia oleh MARA yang harganya dinaikkan hampir dua kali ganda. Kes itu sekarang sudah menjadi siasatan pihak berkuasa (walaupun belum ada seorang pun yang didapati bertanggungjawab) dan saya sudah pun menang saman dengan Timbalan Ketua Pemuda Umno yang menuduh saya memfitnah dalam kes itu.

Dalam kes tersebut, menteri yang bertanggungjawab ketika itu (Dato’ Seri Shafie Afdal) dan pengerusi MARA ketika itu (Tan Sri Anuar Musa) dengan secara jelas mengesahkan bahawa cadangan pembelian hartanah luar negara oleh MARA itu telah dibentangkan dan diluluskan oleh Majlis Ekonomi yang dipengerusikan oleh Dato’ Seri Najib Tun Razak.

Malah, laporan Astro Awani dengan secara jelas juga memetik Tan Sri Anuar Musa sebagai mengesahkan bahawa “kelulusan dari Perdana Menteri (melalui Majlis Ekonomi) adalah sebahagian dari prosedurnya”.

Saya telah menyemak laman web Majlis Ekonomi untuk mendapatkan maklumat lanjut mengenai keanggotaannya.

Dato’ Seri Najib telah menetapkan bahawa Majlis Ekonomi mengambil alih tugas Jawatankuasa Kabinet Mengenai Pelaburan yang bertanggungjawab mengenai hal ehwal pelaburan negara.
Laporan Malaysiakini yang memetik penerangan Tan Sri Annuar Musa bagaimana pembelian di luar negara (atau) yang melibatkan pinjaman luar negara perlu dibawa ke Majlis Ekonomi yang dipengerusikan Perdana Menteri.

Oleh yang demikian, pembelian hotel di London oleh Felda sudah tentu perlu melalui proses kelulusan yang sama iaitu perlu dibawa dan diluluskan oleh Majlis Ekonomi yang dipengerusikan oleh Perdana Menteri sendiri di samping menteri kanan yang lain.

Jika Tan Sri Isa Samad direman dan disiasat atas dakwaan menerima suapan dari pembelian hotel tersebut yang menyeleweng duit Felda, maka Dato’ Seri Najib Razak dan anggota Majlis Ekonomi yang lain juga perlu disiasat untuk menentukan sama ada mereka juga menerima habuan/suapan kerana merekalah (Perdana Menteri dan anggota Majlis Ekonomi) yang turut meluluskan pembelian hotel di London (yang perlu dibawa ke Majlis Ekonomi kerana ia melibatkan pelaburan luar negara).

Jika ada bukti mereka tahu bahawa pembelian itu ada unsur penyelewengan kerana harganya lebih mahal tetapi mereka tetap meluluskannya, mereka perlu disiasat pula sama ada mereka mendapat habuan. Jika ada bukti mereka mendapat habuan, mereka juga perlu ditahan seperti Tan Sri Isa Samad.

Jika mereka tidak tahu ada unsur penyelewengan dalam pembelian itu tetapi gagal mengenal pasti risiko pelaburan dan gagal menyemak bahawa harga yang perlu dibayar Felda adalah terlalu tinggi, maknanya mereka tunggul yang makan gaji buta kerana gagal/cuai menjalankan amanah sebagai anggota Majlis Ekonomi. Mereka perlu dipecat atau jika mereka bermaruah, mereka perlu meletakkan jawatan.

Budaya rasuah menjadi begitu mendalam dan parah di negara kita bukan disebabkan dua tiga orang yang ditangkap terlibat di dalam penyelewengan. Mereka sebenarnya hanyalah sebahagian kecil dari satu ekosistem pentadbiran negara yang mendokong dan membenarkan rasuah berleluasa. Jika kita benar-benar mahu membanteras rasuah, kita perlu memerangi keseluruhan ekosistem rasuah ini termasuklah dengan menuntut satu teladan pertanggungjawaban yang tertinggi di kalangan menteri dan pegawai kanan kerajaan yang menduduki kerusi-kerusi penting seperti Majlis Ekonomi.

Oleh itu, walaupun Tan Sri Isa Samad telah dikambing hitamkan, itu tidak bermakna Dato’ Seri Najib boleh mencuci tangan. Beliau perlu dipanggil SPRM untuk disiasat untuk menentukan sama ada sebagai Pengerusi Majlis Ekonomi, beliau telah meluluskan pembelian ini (jika dibawa) dan sebab musabab beliau berbuat demikian sedangkan jelas harga yang dibayar Felda adalah jauh lebih tinggi dari yang sepatutnya.

Rafizi Ramli
AHLI PARLIMEN PANDAN
NAIB PRESIDEN KEADILAN
Ulasan Blog –
Meskipun barangkali sudah ramai yang membacanya, sebenarnya agak menarik untuk terus dihalusi segala huraian dan pandangan yang diluahkan oleh Rafizi Ramli dalam isu Felda susulan penahanan reman Isa Samad selama lima hari oleh SPRM bermula semalam.
Apakah sebenarnya peranan Majlis Ekonomi yang dipengerusikan Najib Razak dalam hal-hal yang berkaitan dengan pelaburan di luar negara?
Berdasarkan aturannya, dalam soal Felda membeli hotel di London iaitu satu bentuk pelaburan di luar negara, Najib tidak seharusnya diketepikan begitu saja dari segi pertanggungjawabannya, tambahan lagi sejak beliau menjadi Timbalan Perdana Menteri lagi,  Felda memang berada di bawah pemantauan dan penyeliaannya.
Maknanya, dalam sosl pembelian hotel di London, Majlis Ekonomi harus dipertanggungjawabkan sama.
Berhubung pembelian hotel di Kuching pula iaitu Merdeka Palace, terdapat gambaran daripada kalangan mereka yang dekat dengan Isa Samad bahawa keputusan Felda membeli hotel tersebut adalah atas arahan Perdana Menteri sendiri.
Dikatakan hotel itu adalah milik PBB, parti pimpinan Abang Johari Abang Haji Openg yang kini menjadi Ketua Menteri Sarawak. Urusan penjualan hotel tersebut didakwa terlebih dahulu dikemukakan kepada Najib untuk pertimbangannya, sebelum beliau kemudian dikatakan mengarahkan Felda untuk membelinya.
Sekiranya benar Felda membeli hotel di Kuching itu atas permintaan Najib dan pembelian hanya sebagai memenuhi arahan Perdana Menteri, adakah Najib boleh lepas tangan begitu saja?
Jika pun harga pembelian itu terlalu tinggi dan melebihi harga pasaran, sama seperti pertanyaan Rafizi mengenai pembelian hotel di London iaitu apakah Majlis Ekonomi hanya tunggul yang makan gaji buta yang tidak membuat pemeriksaan, adakah juga Najib yang memantau dan menyelia Felda, tidak memeriksa terlebih dahulu harga hotel di Kuching yang mahu dibeli itu?
Ataukah Najib hanya bersetuju saja dan tidak menyoal banyak mengenai pembelian itu semata-mata kerana ia melibatkan PBB?
Bagaimana jika Isa Samad berterus-terang memberitahu SPRM mengenai perkara itu?
Adakah Najib akan turut disiasat dan diambil keterangannya?
(ShahbudinHusin 17/08/2017)

0

0

votes
Article Rating
Kongsikan artikel ini


KENAPA ZAHID HAMIDI BIMBANG WUJUDNYA BANYAK KEM DALAM UMNO?

Kewujudan kem-kem dalam UMNO adalah perkara biasa dan ia telah pun berlaku sejak dulu lagi. Ia biasanya diwujudkan oleh mereka yang bercita-cita tinggi untuk menjadi Perdana Menteri.
Dulu pernah ada  kem Musa Hitam, kem Tengku Razaleigh, kem Anwar  Ibrahim, kem Tun Abdullah Badawi, kem Najib Razak dan pelbagai lagi.
Zahid Hamidi yang hari ini menggesa agar tidak diwujudkan kem-kem tertentu kerana perkara itu, katanya boleh menjejaskan harapan UMNO untuk mengekalkan kemenangan dalam pilihanraya, tentu sekali sedar mengenainya lantaran beliau sendiri pernah di dalam kem Anwar dan Najib sebelum ini.
Dalam UMNO sejak kepimpinan Najib pula, semua pihak sedar wujudnya Muhyiddin Yassin, kem Zahid Hamidi, kem Hishammuddin Hussein dan kem Shafie Apdal.
Disebabkan Muhyiddin dan Shafie Apdal sudah dipecat daripada UMNO, yang tinggal dan menjadi sebutan buat seketika ialah kem Zahid Hamidi dan kem Hishammuddin.
Namun demikian, kem-kem yang baru terus wujud kerana sentiasa ada pemimpinnya yang mahu naik ke atas dan tidak cukup sekadar menjadi menteri saja.
Sebab itu, selain kem Zahid Hamidi dan kem Hishammuddin yang sedia ada, sekarang ini sudah wujud pula antaranya kem Khairy Jamaluddin dan kem Ismail Sabri Yaakob.
Kedua-duanya, Khairy Jamaluddin dan Ismail Sabri dilaporkan sudah mula bergerak untuk menawarkan diri merebut jawatan Naib Presiden dalam pemilihan UMNO yang akan datang.
Jika UMNO terus berkuasa selepas PRU 14 (harapnya tidak) dan menjelang pemilihan UMNO 2018, pasti beberapa kem lagi akan wujud di mana ketua kem tersebut biasanya akan menawarkan diri sekurang-kurangnya bertanding jawatan Naib Presiden atau jawatan kanan yang lain.
Sekadar untuk bertanding jawatan Ahli Majlis Tertinggi UMNO, seseorang itu tidak perlu mewujudkan kem, sebaliknya memadai dengan menumpang di sana sini saja.
Bahkan sejak beberapa minggu lalu wujud satu lagi kem iaitu kem Jamal Md Yunos  sebaik saja beliau mengumumkan mahu bertanding jawatan Ketua Pemuda UMNO bagi menggantikan tempat Khairy Jamaluddin.
Tidak mustahil, kiranya beliau menang nanti, kem Jamal Md Yunos akan menjadi salah satu faktor dan sebutan dalam UMNO.
Selepas ini, mungkin akan wujud lagi pelbagai kem seperti kem Abdul Rahman Dahlan, kem Salleh Said Keruak, kem Ahmad Maslan dan dua tiga kem yang lain.
Maknanya, kewujudan kem-kem dalam UMNO adalah perkara biasa dan ia akan terus tumbuh melata untuk merebut kuasa dan harta yang ada dalam negara.
Soalnya, kenapa Zahid Hamidi tiba-tiba bimbang dengan wujudnya kem-kem dalam UMNO sedangkan beliau sendiri pernah berada dalam dua  kem tersebut sebelum ini dan kem atas namanya sendiri pula masih ada sehingga sekarang?
Adakah ia benar-benar untuk menang pilihanraya atau kepentingan masa depan politiknya?
Apakah Zahid Hamidi hanya mahu kemnya saja dibenarkan wujud, manakala kem-kem lain tidak dibolehkan bertapak lagi dalam UMNO?
Atau Zahid Hamidi kini sedar kemnya sudah mulai pudar berikutan Najib didapati lebih banyak menampakkan kecondongan kepada Hishammuddin, lalu perlunya beliau meraih simpati dengan harapan kedudukannya sebagai orang nombor dua dalam kerajaan sentiasa diberi lebih perhatian?
(ShahbudinHusin 18/08/2017)

0

0

votes
Article Rating
Kongsikan artikel ini


PAS HANYA MAHU HURU-HARAKAN PAKATAN HARAPAN

Sudah banyak kali saya menulis tentang perlunya Pakatan Harapan berdiri atas kekuatan sendiri dan melupakan terus Pas dalam perjuangan mereka memenangi piliharaya dan menyelamatkan Malaysia.
Hakikatnya, semakin Pas dirindui dan cuba dipikat semula, mereka jadi  semakin “getik” dan “mengada-ngada”.
Lihatlah perkembangan sehari dua ini apabila PKR menyatakan tidak mustahil mereka akan memulakan rundingan dan bekerjasama semula dengan Pas.
Belum apa-apa, sudah diminta PKR bertaubat nasuha dan dikata kononnya kerjasama itu hanya untuk menggunakan jentera Pas semata-mata.
Pemimpin Pas yang lain pula cuba memecah-belahkan Pakatan Harapan dengan mengungkit-ungkit semula apa yang pernah Tun Mahathir Mohamad lakukan kepada Anwar Ibrahim dahulu, sambil dalam masa yang sama meminta bekas Perdana Menteri itu memohon maaf kepada keluarga Anwar.
Siapa Pas untuk mendesak Tun Mahathir meminta maaf sedangkan Anwar dan keluarganya pun tidak meminta demikian, malah mereka dengan lapang dada dapat bekerjasama untuk sama-sama menyingkirkan Najib Razak yang dirasakan lebih besar mudaratnya?
Lagi pula, bukankah Anwar sendiri sudah menjelaskan sebelum ini bahawa derita peribadi yang pernah dialaminya hanyalah luka kecil berbanding nasib dan masa depan negara?
Selain itu, Pas juga bukanlah anggota Pakatan Harapan, jauh sekali pemimpin yang membangkitkan perkara itu bersaudara dengan Anwar, jadi kenapa mereka perlu sibuk-sibuk tentang hal hubungan Tun Mahathir dengan Ketua Umum PKR itu?
Dalam hal ini, Pakatan Harapan seharusnya yakin dengan kekuatan yang mereka ada dan menyedari bahawa kecondongan Pas terhadap UMNO dan Najib Razak bukanlah rahsia lagi.
Kepada PKR, sedarlah bahawa Paslah yang memutuskan hubungan dengan mereka sebelum ini. Maka, berpada-padalah jika ingin berbaik semula, jangan sampai bak kata pepatah, “hidung tak mancung, pipi tersorong-sorong”.
Sementara mereka bersikap “getik” dan “mengada-ngada” terhadap rakan-rakan dalam Pakatan Harapan serta terlihat ingin menghembus angin huru-hara agar gabungan itu berpecah, kecondongan Pas kepada UMNO terus rancak berjalan.
Di Lipis sebelum ini, ada pemimpin Pas hadir dalam mesyuarat UMNO yang dirasmikan Najib dan semalam di ketika lawatan Perdana Menteri ke Permatang Pauh, sekali lagi pemimpinnya hadir sama. Ini adalah susulan beberapa pendekatan berbaik-baik yang diamalkan sebelum ini, termasuk Hadi Awang berpakaian sedondon merah jambu bersama Najib.
Mereka selalu mengatakan tindakan berbaik-baik dan bekerjasama, malah menghadiri program UMNO atau kerajaan adalah amalan politik matang dan sejahtera. Kononnya itulah budaya politik baru Pas  ketika ini di ketika pemimpinnya juga kedapatan mulai kenal dengan jenama BMW, Range Rover, Mini Cooper, Velfire, Audi dan sebagainya.
Tidak salah Pas mengamalkan politik matang dan sejahtera, tetapi kenapa hanya dengan UMNO, BN dan Najib saja ada amalan politik matang dan sejahtera itu?
Kenapa dengan Pakatan Harapan mereka begitu keras dan benci menggila, tetapi dalam masa yang sama tetap berkata mahu menumbangkan UMNO dan BN?
Berikutan sikap Pas itu, sebagaimana yang selalu ditekankan sebelum ini, adalah membuang masa bagi Pakatan Harapan terus menaruh hati kepada Pas. Selain mahu memecah-belahkan Pakatan Harapan, Pas juga akan terus menimbulkan isu-isu remeh dan meletakkan syarat-syarat tak munasabah jika ingin berbaik dengan mereka.
Hakikatnya, mereka memang tidak mahu bersama Pakatan Harapan. Lupakanlah Pas dan tumpu serta gembleng kekuatan yang ada untuk memenangi pilihanraya dengan asas kemajmukan untuk memberi kesejahteraan dan menyelamatkan negara.
Biarkan saja Pas tenggelam bersama UMNO, BN dan Najib yang kian kelemasan dek arus penolakan rakyat pelbagai kaum ketika ini. Biarkan Pas dikenali sebagai parti Islam, tetapi tidak malu menyokong kleptokrasi.
Pakatan Harapan dalam pilihanraya akan datang adalah simbol penyelamat negara, manakala Pas yang kini berbangga dengan amalan politik matang dan sejahtera mereka sebenarnya hanya ingin memastikan Najib terus kekal berkuasa. Noktah.
(ShahbudinHusin 18/08/2017)

0

0

votes
Article Rating
Kongsikan artikel ini


SETUJU UNTUK TIDAK SETUJU

Dalam konteks Malaysia di mana Melayu merupakan majoriti dan Islam sebagai agama rasmi, sesiapa pun pasti setuju bahawa Melayu Islam mesti menjadi tonggak kepada kepimpinan negara ini.
Apabila Hadi Awang mengatakan demikian, ia tidak bermakna hanya Pas saja yang memiliki tonggak Melayu Islam itu atau Melayu Islam dalam Pas saja yang boleh diyakini.
Hakikatnya, dalam BN dan Pakatan Harapan juga tonggaknya adalah Melayu Islam. Dalam hal ini, Pakatan Harapan turut berulangkali menyatakan Melayu Islam tetap menjadi tonggak kepimpinan negara setelah BN berjaya diumbangkan nanti.
Bahkan, jika diperhati tonggak Melayu Islam dalam Pas adalah paling tidak diyakini untuk memimpin negara ini, manakala dalam UMNO dan BN ia sudah “reput menunggu mati”.
Di masa lalu, kepimpinan Melayu Islam Pas tidak diyakini kerana sikap dan amalan mereka yang sedikit ekstrem, sementara sekarang pula mereka lagi kurang dipercayai kerana menyokong kleptokrasi dan seperti tidak peduli dengan penyelewengan serta kehilangan wang negara yang berguni-guni.
Maka, tatkala rata-rata kita setuju bahawa Melayu Islam mesti jadi tonggak kepimpinan negara, Hadi janganlah “perasan” dengan menulis pandangan yang cuba memberi gambaran seolah-olah Melayu Islam Pas paling layak menerajui negara ini.
Apakah Hadi sendiri, Nik Abduh, Nasruddin Tantawi, Mohd Amar Abdullah, Idris Ahmad dan lain-lain pemimpin Pas boleh diyakini untuk memimpin negara ini?
Dalam catatan di laman Twitter, susulan tulisan berkaitan Melayu Islam itu, Hadi juga menitipkan ayat, “Jika Melayu bersama Islam semuanya akan selamat, Melayu tanpa Islam semunya tidak selamat.”
Sekali lagi, rata-rata kita tentunya setuju dengan apa yang ditulis oleh Hadi itu, malah ia bertepatan dengan ungkapan, “Islam adalah rahmat kepada sekalian alam.”
Tetapi, pastilah Islam yang membawa rahmat dan penyelamat itu bukanlah Islam yang didokong dan diperjuangkan oleh Pas.
Apakah Islam yang terungkap melalui Amanat Hadi sendiri mampu menyelamat?
Atau adakah Islam melalui sikap dan pendirian Pas ketika ini merupakan penyelamat kepada Melayu?
Islam yang diperjuangkan Pas – dulu, kini dan selamanya – walaupun mungkin pahit diterima oleh sesetengah pihak, harus kita akui lebih ke arah kekeliruan dan hanya mendorong kepada perpecahan sesama umat.
(ShahbudinHusin 19/08/2017)

0

0

votes
Article Rating
Kongsikan artikel ini


ZAHID HAMIDI IKRAR WALA' HINGGA KE HUJUNG NYAWA, APAKAH HUBUNGANNYA DENGAN NAJIB JUGA SUDAH DI HUJUNG NYAWA?

Di antara semua pemimpin yang pernah menjadi Timbalan Perdana Menteri, tidak kira sama ada mereka itu akhirnya berjaya menjadi Perdana Menteri atau kecundang di tengah jalan, Ahmad Zahid Hamidi rasanya sudah boleh diberikan anugerah trofi paling kerap mengucapkan ikrar taat setia kepada Najib Razak.
Meskipun bukanlah perkara asing atau luar biasa bagi seorang Timbalan Perdana Menteri mengucapkan ikrar setia kepada Perdana Menteri, lebih-lebih lagi apabila timbul kecurigaan tentang hubungan kedua-dua mereka, tetapi kekerapan Zahid Hamidi melafazkannya ternampak sedikit luar biasa.
Ia menjadi luar biasa kerana hubungan Zahid Hamidi dengan Najib bukanlah baru, malah bermula dengan menjadi Setiausaha Politiknya pada tahun 1987 lagi.
Lalu, apa perlunya Zahid Hamidi terlalu kerap mengucapkan ikrar setianya itu?
Hanya dalam tempoh dua tahun menduduki kerusi nombor dua dalam kerajaan, beliau sekurang-kurangnya sudah mengucapkan lima atau enam kali ikrar taat setia kepada Najib.
Daripada pernah mengucapkannya di Perhimpunan Agung UMNO, di depan ulama dan tokoh agama, kepada media dan rakyat biasa, kali ini ikrar taat setianya naik setakuk lagi tarafnya dengan berjanji untuk wala’ kepada Najib hingga ke hujung nyawa pula.
Alamakkk….selain Rosmah Mansor yang barangkali tidak asing jika mahu setia hingga mati dengan Najib, rupa-rupanya Zahid Hamidi pun mahu berbuat perkara yang sama.
Tidak pernah mana-mana Timbalan Perdana Menteri sebelum ini berbuat sekerap yang Zahid Hamidi lakukan, malah tiada juga yang pernah berwala’ hingga ke hujung nyawa dengan mana-mana Perdana Menteri.
Kenapa sampai begitu sekali Zahid Hamidi ingin menunjukkan taat setianya kepada Najib?
Apakah beliau benar-benar ingin setia sehingga mati kepada Najib atau ia lebih didorong kebimbangan terhadap masa depan politik yang mungkin turut kecundang di tengah jalan?
Dari sudut lain, perbuatan Zahid Hamidi itu juga jelas pelik dan ganjil di mata semua orang di mana ia ibarat seorang suami yang dilihat setiap hari memberitahu orang lain tentang sayang dan kesetiaan kepada isterinya
Suami yang normal dan baik hati tidak perlu mengucapkan kata-kata tersebut setiap hari, apatah lagi memberitahu kepada orang lain, tetapi apa yang perlu dilakukannya memadai dengan menunaikan tanggungjawab sebagai ketua keluarga dengan sebaik mungkin.
Apabila seseorang suami terlalu kerap mengucapkan kata-kata sayang dan setia, tambahan pula jika isterinya itu adalah cinta lama sejak zaman sekolah rendah lagi, kebiasaannya tentu ada perkara luar biasa bakal terjadi.
Lumrahnya sama ada rumahtangga mereka sedang bermasalah atau suaminya mula tidak setia dengan kemungkinan ada kekasih baru atau ingin kahwin lagi satu.
Di perjalanan masa sehingga pilihanraya atau pemilihan UMNO akan datang, berapa kali lagikah agaknya Zahid Hamidi akan mengulang-ulang ikrar taat setia dan wala’nya kepada Najib itu?
Jika tidak bermasalah atau hubungan bukan sedang berada di hujung nyawa, untuk apa Zahid Hamidi terlalu kerap melafazkan ikrar taat setia dan terbaru mahu wala’ kepada Najib hingga ke hujung nyawa?
Cuma, apakah Najib juga mahu sama wala’ dengan Zahid Hamidi hingga ke hujung nyawanya?
(ShahbudinHusin 19/08/2017)

2

1

vote
Article Rating
Kongsikan artikel ini


PAS, PEMBANGKANG YANG TIDAK MAHU PEMBANGKANG MENANG PILIHANRAYA

Selama ini, di sebalik sikap berbaik-baik dengan UMNO dan kerajaan, malah berbaju sedondon, makan sehidang dan mencari teh tarik sampa ke London, Pas tetap mengatakan hasrat sebenar mereka ialah tetap untuk menumbangkan BN dalam pilihanraya akan datang.
Tetapi, kali ini pendirian sebenar Pas semakin sukar untuk dinafikan dan ia dinyatakan sendiri oleh Presidennya, Hadi Awang melalui sebuah wawancara dengan akhbar arus perdana milik UMNO dan kerajaan.
Kata orang, sudah terang lagi bersuluh sikap dan pendirian Pas melalui apa yang diluahkan oleh Hadi sendiri ini.
Pas adalah parti pembangkang. Walaupun tidak bersama Pakatan Harapan, mereka sebaliknya menubuhkan Gagasan Sejahtera bersama  beberapa parti kecil yang lain. Kononnya sebagai alternatif kepada BN dan Pakatan Harapan.
Selayaknya, sebagai parti pembangkang, Pas harus bertindak dengan watak yang jujur sebagai pembangkang, bukan mengajak rakyat menolak sesama pembangkang.
Kalau sebagai pembangkang, tetapi mengajak rakyat menolak pembangkang, bermakna Pas bukan saja mahukan rakyat menolak Pakatan Harapan, tetapi juga mahu pengundi mengenepikan sama Gagasan Sejahtera yang diterajuinya sendiri.
Maknanya juga, walaupun sebagai pembangkang, Pas dengan sendirinya hanya mahukan UMNO, BN dan Najib Razak terus kekal berkuasa selepas PRU 14 akan datang.
Apa pulak sampai begitu jadinya? Tidakkah ia pelik?
Apakah yang menyebabkan Pas sampai begitu sekali jauh melencong perjuangannya sekarang ini?
Hmmmm….
Kemudian, tanpa segan silu pula Hadi Awang mengatakan beliau hanya menyambung perjuangan Almarhum Nik Aziz Nik Mat dalam perkara ini.
Kecuali mungkin Nik Abduh, siapakah lagi agaknya yang mahu percaya apa yang dikatakan Hadi itu?
Dan kenapa sampai Hadi terpaksa menjual nama Nik Aziz yang sudah meninggal dunia dalam hal ini?
(ShahbudinHusin 20/08/2017)

0

0

votes
Article Rating
Kongsikan artikel ini


SUDAH-SUDAHLAH TU BUAT KOMEDI, KATA BUDAK 9 TAHUN KEPADA ZAHID HAMIDI

Ini cerita yang disampaikan oleh seorang sahabat mengenai anak perempuannya yang baru berusia 9 tahun.
Dua malam lalu, beliau bersama keluarganya sedang berehat-rehat di ruang tamu selepas menikmati makan malam sambil menonton siaran berita di televisyen.
Ketika itu terpampang di kaca televisyen berita mengenai Timbalan Perdana Menteri, Ahmad Zahid Hamidi yang disusuli dengan siaran petikan ucapannya sambil berbaju Melayu ketika merasmikan mesyuarat UMNO.
Sahabat saya itu tidaklah menumpukan sangat perhatiannya kepada siaran berita tersebut ketika itu, sebaliknya hanya menonton secara sambil lewa saja.
Beliau lebih sibuk melayan telefon pintar dalam genggamannya yang dirasakannya lebih bermanfaat untuk mendapatkan berita yang benar, tepat, sahih serta pantas.
Ketika petikan ucapan Zahid Hamidi sedang tersiar itu, anak perempuannya yang sedang membelek-belek buku sekolahnya tiba-tiba bangun lalu mengalih siaran televisyen sambil berkata, “sudah-sudahlah tu buat komedi….”
Selepas mengalih siarannya, anak perempuannya itu kemudian kembali menatap buku-buku sekolahnya semula seolah-olah ucapan Zahid Hamidi itu begitu mengganggunya.
Sahabat saya tergamam dan memandang wajah isterinya, kemudian mereka senyum dan ketawa sesama sendiri.
Beliau segera terfikir, bagaimana anaknya yang baru berusia 9 tahun sudah ada penilaian sedemikian rupa?
Beliau juga tidak pasti sama ada di mata anaknya Zahid Hamidi adalah sekadar “pak lawak yang tidak menggelikan hati”  atau tindakan itu ada kaitan dengan ungkapan “Zahid komedi” yang mungkin pernah didengarnya di mana-mana?
Sebelum PRU 13 dulu, saya ada menulis mengenai kisah bapa kepada seorang bekas Ahli Majlis Tertinggi UMNO yang sama ada akan menutup atau mengalih siaran setiap kali berita mengenai Najb Razak disiarkan di televisyen.
Sekarang ini pula bukan saja ramai yang masih menutup atau mengalih siaran televisyen setiap kali ada berita mengenai Najib, malah semakin ramai yang langsung tidak mahu mempunyai televisyen di rumah mereka.
Seorang bekas Ketua UMNO Bahagian berkata, beliau sudah beberapa tahun tidak mempunyai televisyen di rumahnya.
Kalau ada televiseyen, sesekali kita mesti nak buka dan tengok. Maka, lagi senang tiada langsung televisyen di rumah, hati pun lapang dan tenang, katanya.
Dengan apa yang berlaku kepada Zahid Hamidi ini, beliau kini nampaknya sudah tidak jauh berbeza dengan Najib dari segi penilaian umum terhadapnya.
Apakah kita perlu memilih mereka lagi dalam pilihanraya akan datang dan membiarkan sebahagian rakyat negara ini terus tertekan hidup dan sengsara jiwanya selagi mereka berdua itu kekal berkuasa?
(ShahbudinHusin 20/08/2017)

0

0

votes
Article Rating
Kongsikan artikel ini


PAS TERLEBIH GHAIRAH

Pas kelihatannya tidak sabar-sabar lagi untuk melihat sebuah Suruhanjaya Siasatan Diraja atau RCI ditubuhkan berhubung tragedi Memali.
Selain menubuhkan sebuah jawatankuasa khas yang akan berperanan untuk berurusan terus dengan Putrajaya ke arah penubuhan RCI itu, Pas juga bercadang untuk membawa keluarga mangsa tragedi Memali bertemu dengan Ahmad Zahid Hamidi, Timbalan Perdana Menteri merangkap Menteri Dalam Negeri.
Wah…terlebih ghairah nampaknya Pas kali ini.
Belum pun apa-apa, cuma kerajaan baru mengatakan tidak menolak kemungkinan menubuhkan RCI berkaitan Memali, Pas kelihatannya sudah “lebih lajak daripada laju” dalam tindakannya.
Hakikatnya, UMNO dan Pas sama-sama bermotif politik dalam perkara ini dan bukan kebenaran yang mereka ingin kejar dan buktikan.
Sementara UMNO hanya ingin mencari lebih banyak kesalahan Tun Mahathir dan berharap ada undi di sebaliknya, Pas juga sama saja niat dan tujuannya.
Harus diingatkan,  dalam ghairahnya Pas kali ini, jangan sampai mereka terlupa  hakikat sebenar kenapa Ibrahim Libya dan para pengikutnya yang bertempur dengan pihak polis itu jadi begitu taksub, tidak takut mati dan seolah-olah hilang pertimbangan kepada aturan undang-undang duniawi.
Apakah punca dan sebabnya?
Apakah Hadi Awang dan Amanatnya boleh diketepikan begitu saja dalam tragedi Memali jika RCI menjalankan inkuirinya nanti?
Selain itu, jika Tun Mahathir sebagai Perdana Menteri mahu dikaitkan atau dipersalahkan dalam tragedi Memali, apakah Najib Razak dan Zahid Hamidi yang ketika itu berada dalam Pemuda UMNO boleh dilepaskan begitu saja daripada ada saham kesalahan yang sama?
(ShahbudinHusin 21/08/2017)

0

0

votes
Article Rating
Kongsikan artikel ini


JIKA TUN M BOLEH DIKAITKAN, KUCING NAJIB MATI PUN TAK MUSTAHIL AKAN DITUBUHKAN RCI JUGA

Jika boleh dikata sebagai musim, selain musim panas, musim hujan atau musim durian, sekarang ini wajar juga disebut sebagai musim RCI atau musim Suruhanjaya Siasatan Diraja.
Semua perkara yang menjadi perbualan umum atau pertikaian awam, penyelesaian yang dinampak ialah perlunya RCI ditubuhkan sebagai jawapannya.
Ia bermula dengan permintaan banyak pihak agak RCI ditubuhkan untuk menyelesaikan skandal 1MDB. Tetap, oleh kerana Najib Razak sedang berkuasa dan beliau bimbang jika RCI ditubuhkan, bukan saja mungkin dirinya terkait, malahan juga rakan karib keluarganya, Jho Low dan anak tirinya, Riza Aziz, maka desakan itu “dibutakan mata” dan “ditulikan telinga” begitu saja.
Sebaliknya, akibat kemerosotan sokongan rakyat dan beliau sendiri sedang berhempas pulas untuk memastikan kemenangan dalam pilihanraya akan datang, RCI lain iaitu berkaitan kerugian urusniaga forex yang telah berlaku hampir 25 tahun dulu pula yang dipersetujuinya.
RCI forex itu tidak lain ialah semata-mata bertujuan untuk mengenakan Tun Mahathir Mohamad yang kini merupakan musuh nombor satu kepada Najib. Jika hari ini Tun Mahathir masih menyokong Najib dan tidak menjadi Pengerusi Bersatu dan Pakatan Harapan, tentulah tidak mungkin RCI forex tersebut ditubuhkan.
Selepas RCI forex, bermula dengan Zahid Hamidi melambung isu Memali untuk perbualan awam dan sekali lagi menyalahkan Tun Mahathir berkaitan tragedi itu, ia juga akhirnya menjurus kepada desakan agar ditubuhkan RCI mengenainya.
Oleh kerana tragedi Memali boleh dikaitkan dengan Tun Mahathir dan mungkin Najib percaya dapat menambahkan bantuan untuk memenangi pilihanraya, tidaklah mustahil RCI Memali akan menyusul ditubuhkan selepas ini.
Tambahan lagi, memandangkan Pas sekarang tidak lagi menganggap UMNO sebagai kafir, perlembagaan UMNO serta perlembagaan negara tidak lagi dilihat sebagai perlembagaan jahiliyah, malah Hadi Awang sudah “bercium mulut”  dengan Najib, menubuhkan RCI Memali tentu saja merupakan hadiah yang dapat menggembirakan parti Islam tersebut.
Hari ini, 21 Ogos, RCI forex akan memulakan penyiasatan awamnya dan mereka diberi tiga bulan untuk menyiapkan laporan untuk diserahkan kepada kerajan.
Tidaklah sukar menjangka kenapa tempoh tiga bulan itu diberikan. Ia barangkali bersesuaian untuk Najib mengadakan pilihanraya umum selepas RCI forex itu mengumumkan hasil penyiasatannya nanti.
Sekiranya dua isu iaitu forex dan Memali yang ditubuhkan RCI, tetapi masih belum mampu memastikan kemenangan dalam pilihanraya, tidak mengejutkan jika Najib juga akan turut menubuhkan beberapa RCI yang lain berkaitan isu-isu yang boleh dikaitkan Tun Mahathir dengannya.
Najib tidak akan peduli walau berapa banyak sekali pun RCI yang perlu ditubuhkan. Matlamatnya ialah mahu menang pilihanraya. Jika tanpa banyak RCI dan Tun Mahathir terus memacu sokongan rakyat ke arah kemenangan Pakatan Harapan, sudah tentu pilihan Najib ialah menubuhkan seberapa banyak RCI lagi.
Tidak mustahil perkara seperti Perwaja, kos pembinaan KLCC, KLIA, Litar F1 Sepang, Cyberjaya, Putrajaya, Lebuhraya Utara Selatan dan banyak lagi yang berlaku ketika era kepimpinan Tun Mahathir dulu, termasuk kekayaan anak-anaknya, akan diwujudkan RCI sama.
Selain itu, jika dalam sehari dua ini kucing kesayangan Najib mati, antaranya yang dinamakan Kiki dan Leo,  pasti ada macai-macai yang mendesak agar ditubuhkan RCI juga.
Kematian kucing kesayangan itu yang selalu dikongsi dalam laman sosialnya pasti membuatkan Najib kesedihan dan manalah tahu, entah-entah Tun Mahathir pun dapat dikaitkan sebagai puncanya.
Pokoknya, apa saja isu yang boleh dikaitkan dengan Tun Mahathir, tidak kira berapa lama ia sudah berlaku atau sekecil mana kesannya, RCI adalah jalan mudahnya untuk menjadikan Najib dilihat suci dan bersih dari segala dosa dan noda.
Dalam masa yang sama, semua pihak haruslah juga berlapang dada menerima hakikat bahawa hanya membuang masa untuk terus mendesak RCI ditubuhkan untuk 1MDB dan beberapa isu lain yang terkait dengan Najib seperti Felda, FGV, Altantuya, kapal selam Scorpene dan sebagainya.
Sekarang adalah musim RCI untuk mengenakan Tun Mahathir, maka RCI yang lain-lain yang tidak boleh dikaitkan dengan Tun Mahathir akan dianggap tidak penting atau tidak perlu sama sekali.
Musim RCI untuk Najib hanya  tiba gilirannya setelah UMNO dan BN ditumbangkan dan Pakatan Harapan membentuk kerajaan baru. Kuasa itu ada ditangan kita sebagai rakyat dan pengundi.
(ShahbudinHusin 21/08/2017)

0

0

votes
Article Rating
Kongsikan artikel ini


MAMPUKAH SUKAN SEA MEWUJUDKAN "FEEL GOOD FACTOR" UNTUK MEMBANTU NAJIB MENANG PILIHANRAYA?

Sukan SEA ke 29 di Malaysia kali ini dilihat amat penting untuk memberi sedikit sinar tambahan kepada Najib Razak untuk memenangi PRU 14 yang akan menentukan hidup matinya sebagai Perdana Menteri paling dipertikaikan kewibawaannya oleh rakyat.
Motto “Bangkit Bersama”  yang dipilih bukan saja menjurus ke arah merangsang atlit untuk memenangi pingat sebagaimana jumlah yang disasarkan, tetapi juga seperti mempunyai maksud tersirat  untuk mengajak rakyat meneruskan kejayaan dan perpaduan dengan mengekalkan kerajaan yang ada terus berkuasa.
Lantaran itu, kejayaan negara dalam Sukan SEA kali ini dilihat mustahak  untuk mewujudkan “feel good factor”  yang akan membantu UMNO dan BN terus mengekalkan kuasanya.
Bagi tujuan tersebut, sasaran pingat emas yang ditetapkan kali ini ialah 111 iaitu bertepatan dengan nombor kegemaran Najib sendiri. Walaupun Tun Abdullah Badawi, bapa mertua Khairy Jamaluddin yang semua orang tahu nombor kegemarannya adalah 13, namun KJ dilihat lebih mengutamakan angka 11 yang merupakan angka pilihan bapa politiknya ketika ini.
Sehingga pagi ini, jumlah pingat keseluruhan yang dimenangi Malaysia ialah 37 dan kekal mendahului negara-negara lain di tempat pertama dari segi kutipannya.
Berdasarkan kedudukan Malaysia sebagai tuan rumah, biasanya suatu kelebihan bagi negara untuk meraih lebih pingat dalam acara-acara yang pemarkahannya dibuat secara subjektif. Maka, sasaran 111 atau lebih pingat itu bukanlah mustahil untuk dicapai dalam acara kali ini.
Jika sasaran 111 pingat atau lebih itu akhirnya dapat dicapai, selain kesungguhan atlit, sokongan rakyat dan peranan kerajaan, khususnya Kementerian Belia dan Sukan dalam menjayakannya, kaitannya dengan angka tuah Najib sudah pasti akan turut didendangkan sama ke sana sini.
Seolah-olah gambarannya Najib turut ada saham dan peranan dan mencetuskan “feel goof factor”  tersebut melalui angka kegemarannya yang dipilih sebagai sasaran kemenangan.
Tambah meriah nanti ialah kerana majlis penutup Sukan SEA akan diadakan sehari sebelum sambutan kemerdekaan pada 31 Ogos. Dengan kejayaan penganjuran yang gilang-gemilang, pungutan pingat sebagaimana disasarkan, tuah angka 111 yang dikaitkan dengan Najib serta diiringi dengan sambutan kemerdekaan pada esok harinya, “feel good faktor”  itu tentu akan dilihat sebagai kelebihan bagi UMNO dan BN untuk memenangi pilihanraya.
Dilihat tambah memberi kelebihan jika Najib mengadakan pilihanraya sekitar November atau Disember iaitu selepas beliau membentangkan Bajet 2018 pada 27 Oktober dan pada awal November pula, RCI forex yang sebelumnya diberi tempoh tiga bulan untuk menjalankan inkuiri sudah siap dengan laporannya.
Dalam hal ini, KJ yang turut mengambil bahagian dalam acara polo, jika turut berjaya memenangi pingat emas, akan sama dilihat sebagai kejayaan berganda yang bakal digembar-gemburkan untuk menarik golongan muda agar kekal bersama bersama kerajaan yang ada pada hari ini.
Dari segi gilang-gemilangnya upacara pembukaan dan pungutan pingat setakat ini, hasrat mencetuskan “feel good factor” melalui pencapaian sekurang-kurangnya 111 pingat Sukan SEA kali ini nampaknya sedang menjurus kepada matlamat yang disasarkan sebelum ia bakal disimpulkan dalam acara penutup yang akan dilakukan oleh Najib pada malam 30 Ogos nanti.
Bagaimanapun, di luar daripada jangkaan, penganjuran kali ini sedikit terganggu dengan kecuaian sehingga bendera Indonesia diletakkan terbalik dalam buku acara yang dicetak. Beberapa kecuaian melibatkan logo negara Brunei juga dilaporan berlaku, tetapi tidaklah sebesar yang melibatkan Indonesia itu.
Walaupun KJ selaku Pengerusi Jawatankuasa Pengelola Sukan SEA sudah memohon maaf kepada Indonesia, tetapi kecohnya di negara jiran itu masih lagi berterusan. Beberapa tunjuk perasaan, aksi protes jalanan dan serangan balas di media sosial oleh warga Indonesia terhadap Malaysia berlanjutan sehingga ke hari ini.
Di negara kita, kecuaian itu turut mengundang banyak pihak menyalahkan KJ sebagai puncanya. Kata mereka, inilah puncanya bila Menteri Belia dan Sukan lebih ghairah mahu menjadi selebriti sukan  dengan menjadi peserta acara polo dalam waktu yang sama.
Tambah mereka, jika KJ menumpukan sepenuh perhatiannya selaku Pengerusi Jawatankuasa Pengelola Sukan SEA dengan menitik-beratkan serta mengambil perhatian penuh kepada aspek kelancaran dan kesempurnaan keseluruhan pesta sukan sambil tidak meletakkan dirinya terganggu dengan latihan dan tumpuan sebagai peserta polo, kesilapan seperti bendera terbalik itu mungkin dapat dielakkan kerana ini bukanlah kali pertama Malaysia menjadi penganjur temasya sukan.
Tidak setakat Sukan SEA, malah Sukan Komanwel pun pernah dianjurkan oleh Malaysia. Namun, tidak pernah wujud kesilapan dan kecuaian memalukan seperti kali ini. Sudah tentu sebabnya mengapa temasya lain itu tidak terganggu ialah kerana Menteri Belia dan Sukan sebelum ini tidak mengejar glamour dalam tugas dan kerja mereka.
Tidak kurang yang mendesak agar KJ meletakkan jawatan kerana kesilapan terhadap Indonesia itu adalah melibatkan maruah mereka sebagai negara yang merdeka.
Maka, sedikit-sebanyak dengan kecuaian terhadap Indonesia itu, “feel good factor” yang mahu dicapai itu telah terencat di peringkat awal lagi.
Soalnya kini, mampukan “feel good factor”  yang mahu dicapai sebagaimana yang diharapkan itu akan berterusan sehingga ke acara penutup dan seterusnya boleh dibawa ke pentas-pentas  kempen PRU 14?
Bagaimana jika kecuaian bendera terbalik adalah petaka awal yang seterusnya membawa matlamat 111 pingat gagal dicapai dan KJ juga tidak menang sebarang pingat?
(ShahbudinHusin 22/08/2017)

0

0

votes
Article Rating
Kongsikan artikel ini


PERDANA MENTERI TIADA KUASA, BERMAKNA TIDAK PERLU LAGI KITA KEKALKAN
KUASANYA

 Semua orang ingin dan perlukan kuasa. Bagi mereka yang berjuang dalam politik khususnya, lebih-lebih lagi untuk jawatan Perdana Menteri, perkara utama yang diperlukan ialah kuasa.

 Melalui kuasalah, rakyat dapat dibantu. Melalui kuasa juga, pembelaan dan perjuangan nasib rakyat dapat dilakukan dengan lebih berkesan.

 Tanpa kuasa, perjuangan jadi tidak berguna.

 Malangnya, kita punya Perdana Menteri yang terang-terang mengaku tiada kuasa, waima dalam menentukan harga minyak yang munasabah dan murah bagi rakyat.
“Harga minyak (berubah), saya tiada kuasa.

 “Harga minyak naik, saya tiada kuasa, turun juga saya tiada kuasa,” kata Najib Razak.

 Apa punya Perdana Menteri yang kita ada ini?

 Kenapa menarik balik subsidi minyak dulu, beliau ada kuasa?

 Mengapa melaksanakan GST, mengambil dana wang pencen RM4 bilion untuk 1MDB, memecat Peguam Negara dan melakukan banyak perkara lain lagi, Najib sebagai Perdana Menteri ada kuasa?

 Hairan, bila tiba bab untuk meringankan beban rakyat, senang-senang Najib mengaku tiada kuasa.

 Apa guna kita memiliki seorang Perdana Menteri yang mengaku tiada kuasa untuk membantu dan menolong rakyat?

 Lihat perbezaan dengan Pakatan Harapan. Apa iltizam yang mereka bentangkan dalam tempoh 100 hari selepas berjaya mengambil alih Putrajaya nanti?

 Antara tujuh iltizam yang yang dimuktamadkan, itu baru dalam tempoh 100 hari berkuasa, salah satunya ialah menstabilkan harga minyak pada kadar yang munasabah  untuk keselesaan dan kepentingan rakyat jelata.
Ini barulah pemimpin yang ada kuasa. Dan inilah yang perlu kita pilih untuk kesejahteraan kita kerana mereka adalah pemimpin yang tahu menggunakan kuasa untuk membela rakyat.

 Bagi Najib yang secara terbuka mengaku tiada kuasa, meskipun beliau seharusnya sedar bahawa menentukan harga minyak yang murah dan stabil adalah penting bagi rakyat, tidak perlulah kita bersusah payah lagi untuk mengekalkan kuasanya.

 Buat apa kita memilih pemimpin yang tiada kuasa. Kita mahu pemimpin yang benar-benar ada kuasa.

 Najib tiada kuasa. Dan pemimpin yang tiada kuasa, tidak berguna walau satu sen pun kepada kita dan juga sesiapa.
(ShahbudinHusin 23/08/2017)

0

0

votes
Article Rating
Kongsikan artikel ini


UMNO, PAS TERMALU SENDIRI

Dua bekas Ketua Polis Negara akhirnya bersuara mengenai ura-ura kerajaan, dan kemudian disokong oleh Pas untuk mewujudkan Suruhanjaya Siasatan Diraja atau RCI berhubung tragedi Memali.
Tun Hanif Omar melontarkan tiga persoalan berhubung hasrat menubuhkan RCI Memali itu – apa lagi yang mahu dicari, apa yang masih tidak puas hati dan apakah perkara penting yang belum terjawab berkaitan tragedi tersebut?
Selain mungkin kerana kertas putih peristiwa Memali sudah pun dibentangkan di Parlimen pada 26 Februari 1986 oleh Timbalan Perdana Menteri dan Menteri Dalam Negeri ketika itu, Tun Hanif juga mengingatkan bahawa setiap RCI akan mempunyai kos tersendiri yang akan ditanggung oleh rakyat.
Seorang lagi bekas Ketua Polis Negara, Rahim Nor pula mengingatkan RCI Memali, jika ditubuhkan, hanya akan mendedahkan peranan Presiden Pas, Hadi Awang dalam peristiwa berdarah itu.
Kata beliau, Amanat Hadi tidak dapat dielakkan adalah memainkan peranan utama sehingga tercetusnya peristiwa Memali.
“Ada dua elemen penting dalam Amanat Hadi. Pertama, dia kata orang-orang Islam tidak perlu menjadi Kristian, Yahudi atau Nasrani untuk menjadi kafir, sebaliknya cukup dengan mengamalkan politik suku dan agama suku.
“Kedua, Hadi juga kata perjuangan yang mereka lakukan adalah jihad dan sekiranya terkorban dalam perjuangan, mati mereka adalah syahid,” ujar Rahim lagi.
Sekarang macam mana?
Setelah membaca kenyataan Tun Hanif, masihkah UMNO, terutamanya Zahid Hamidi yang ternampak galak membangkitkan isu itu yang dilihat satu lagi cubaan meletakkan kesalahan sesuatu peristiwa kepada Tun Mahathir Mohamad, mahu meneruskan hasrat menubuhkan hasrat RCI berkaitan Memali itu?
Mahu tidak mahu, beliau kini patut berasa malu terhadap dirinya sendiri kerana tidak dinafikan bahawa kenyataan Tun Hanif adalah pukulan paling pedih terhadap kewibawaannya sebagai Timbalan Perdana Menteri dan Menteri Dalam Negeri.
Apa lagi yang mahu dicari, apa yang masih tak puas hati dan apakah perkara penting yang belum terjawab sehingga kini?
Sediakah Zahid Hamidi faham dan hadam betul-betul tiga pertanyaan Tun Hanif itu?
Berikutan peringatan Rahim Nor pula, apakah Pas, khususnya Tuan Ibrahim Tuan Man dan Takiyuddin Hassan, masih lagi kekal dengan pendirian mahu menyokong penubuhan RCI berkenaan?
Sama seperti Zahid Hamidi yang patut malu dengan kenyataan Tun Hanif, Tuan Ibrahim dan Takiyuddin juga sewajarnya merasa malu sama kerana bacaan politik mereka rupa-rupanya tidaklah lebih cerdik berbanding Rahim Nor.
Kecuali kiranya Tuan Ibrahim dan Takiyuddin memang bertujuan untuk memalukan Hadi, sediakah mereka melihat Presiden Pas itu dipersalahkan jika RCI Memali ditubuhkan nanti?
(ShahbudinHusin 22/08/2017).

0

0

votes
Article Rating
Kongsikan artikel ini


"SECARA LANGSUNG DAN TIDAK LANGSUNG, NAJIBLAH PALING BERKUASA
MENENTUKAN HARGA MINYAK"

Ulasan Blog –
Tulisan saya pagi tadi tentang kenyataan Najib Razak bahawa beliau tiada kuasa menentukan harga minyak, diterima dengan reaksi yang berbagai oleh pembaca blog ini. Ada yang setuju, menyokong, tidak setuju, tidak terkecuali ada yang melenting marah.
Untuk pemahaman yang lebih lanjut, di bawah ini diperturunkan huraian oleh Rafizi Ramli, Ahli Parlimen Pandan mengenai penetapan harga minyak negara ketika ini.
Membacanya, mahu tidak mahu, kita harus menerima hakikat bahawa Najiblah yang paling berkuasa menentukan harga minyak. Beliau boleh menjadikan harganya murah dan boleh juga membuatkannya mahal. Bak kata pepatah, hendak seribu daya, tak hendak seribu dalih.
Marilah sama-sama kita baca, faham dan hadamnya dengan jujur. Huraian beliau ini hakikatnya sangat bermanfaat untuk akhirnya kita dapat menilai kejujuran Najib apabila beliau berkata, “saya tiada kuasa mengenai turun naik harga minyak.”
Selamat membaca semua!!
(ShahbudinHusin 23/08/2017)
Dato’ Seri Najib Tun Razak sepatutnya berasa malu dengan kenyataan beliau di Perhimpunan Jawatankuasa Kemajuan dan Keselamatan Kampung (JKKK), JKKK Persekutuan (JKKKP) dan JKKK Orang Asli (JKKKOA) semalam kononnya beliau “tidak ada kuasa dalam menentukan turun naik harga minyak setiap minggu”.

Saya tidak pasti sama ada Dato’ Seri Najib benar-benar percaya bahawa beliau tidak ada kuasa; atau pun itu hanya helahnya untuk menutup keadaan sebenar iaitu wang rakyat yang boleh digunakan untuk meringankan beban rakyat terutamanya mengawal harga minyak telah dibazirkan oleh pentadbiran beliau dalam projek-projek yang rugi besar seperti 1MDB, Felda dan lain-lain.

Saya yakin Dato’ Seri Najib tahu bahawa beliaulah yang mempunyai paling banyak kuasa dalam mengawal harga minyak di negara ini.

Kenyataan beliau bahawa harga minyak mingguan tidak dikawal oleh Kerajaan Persekutuan dan tertakluk kepada harga pasaran semata-mata adalah tidak tepat.

Harga petrol (RON95 dan RON97) dan diesel ditetapkan secara mingguan oleh Kementerian Perdagangan Dalam Negeri, Koperasi dan Kepenggunaan (KPDNKK) menggunakan formula berikut:

Harga mingguan (RON95, RON97 dan diesel) = Harga minyak yang telah diproses mengikut harga rujukan MOPS95 terbitan Platts + Jaminan Kos Operasi & Keuntungan + GST (untuk RON97)

Harga minyak diproses: harga pasaran minyak yang telah diproses mengikut gred seperti yang diperdagangkan di Singapura dan laporan harganya diterbitkan oleh penerbitan Platts. Harga yang dilaporkan adalah di dalam Dollar AS (USD) dan perlu diterjemahkan kepada Ringgit Malaysia.

Jaminan kos operasi dan keuntungan kepada pengendali stesen petrol dan syarikat minyak: Kerajaan Persekutuan menetapkan satu kadar untuk menanggung kos operasi dan memberi keuntungan kepada pengendali stesen minyak dan syarikat minyak. Pada masa ini, kadarnya ialah 32 sen seliter (untuk pengendali stesen minyak dan juga syarikat minyak) bagi RON95/RON97 dan 23 sen seliter bagi diesel

GST: Kerajaan Persekutuan menetapkan sama ada bahan api seperti petrol dan diesel dikenakan GST dan berapa kadar GST yang dibayar

Oleh itu, Dato’ Seri Najib bertanggungjawab secara langsung dan tidak langsung dalam menetapkan harga minyak mingguan di negara ini seperti berikut:

SECARA LANGSUNG
i. Beliau mengetuai pentadbiran Kerajaan Persekutuan yang membuat undang-undang bahawa harga minyak dikira berdasarkan formula yang telah ditetapkan (seperti di atas). Beliau hanya boleh mengaku beliau tidak mengawal harga minyak jika Kerajaan Persekutuan tidak menetapkan langsung bagaimana harga petrol dan diesel ditentukan oleh stesen minyak dan menyerahkan bulat-bulat kepada peniaga untuk menentukannya (seperti mana kerajaan tidak menetapkan harga goreng pisang).

ii. Beliau mengetuai pentadbiran Kerajaan Persekutuan yang menetapkan bahawa harga minyak ditetapkan setiap minggu dan perlu dipatuhi oleh semua stesen minyak.
iii. Beliau mengetuai pentadbiran Kerajaan Persekutuan yang menetapkan bahawa kadar jaminan kos operasi dan keuntungan yang dibayar kepada pengendali stesen minyak dan syarikat minyak adalah 32 sen seliter atau 23 sen seliter (bagi diesel). Harga minyak berubah mengikut berapa kadar yang ditetapkan oleh Kerajaan Persekutuan. Jika Kerajaan Persekutuan menetapkan kadar yang lebih rendah dari sekarang, maka harga minyak akan turun dan begitulah sebaliknya.

iv. Beliau mengetuai pentadbiran Kerajaan Persekutuan yang menetapkan bahawa RON97 perlu dikenakan GST pada kadar 6%.

v. Beliau mengetuai pentadbiran Kerajaan Persekutuan yang memutuskan untuk menghapuskan terus subsidi minyak yang selama ini digunakan untuk mengawal harga minyak dan melindungi pengguna dari turun naik harga minyak mentah dunia. Sebelum ini, Kerajaan Persekutuan berupaya memperuntukkan sehingga 20 sen subsidi seliter yang akan menurunkan harga minyak apabila ia telah melepasi paras tertentu.
SECARA TIDAK LANGSUNG
i. Beliau mengetuai pentadbiran Kerajaan Persekutuan yang berbelanja dengan boros dan berlaku banyak ketirisan dan penyelewengan sehinggakan rakyat terpaksa menanggung beban hutang yang tinggi.

Jumlah bayaran tahunan faedah hutang Kerajaan Persekutuan telah mencecah sekitar RM27 bilion setahun iaitu 5 kali ganda dari anggaran jumlah yang diperlukan untuk memperuntukkan subsidi 20 sen seliter pada kuota 25% penggunaan petrol dan diesel tahunan negara.

Hutang 1MDB yang semestinya telah melepasi RM50 bilion telah menyebabkan rakyat Malaysia terpaksa membayar sekitar RM2 bilion setahun dalam bentuk faedah, sedangkan jumlah ini boleh digunakan untuk menyediakan subsidi bagi mengawal harga minyak.

Beban hutang yang tinggi ini dan belanja membayar faedah yang besar setiap tahun menyebabkan Kerajaan Persekutuan tidak ada wang untuk memperuntukkan subsidi minyak yang mendorong kepada tindakan Dato’ Seri Najib menghapuskan subsidi minyak.

ii. Beliau mengetuai pentadbiran Kerajaan Persekutuan yang gagal melindungi nilai matawang ringgit sehingga nilai ringgit jatuh mendadak dari paras sekitar RM3.50 bagi setiap dolar kepada sekitar RM4.20 kini. Oleh kerana harga rujukan adalah di dalam dolar, matawang ringgit yang lemah menyebabkan harga RON95, RON97 dan diesel menjadi lebih mahal dari yang sepatutnya apabila harga rujukan ditukarkan ke dalam ringgit seperti yang dikehendaki formula.

Saya meminta Dato’ Seri Najib berhenti mencuci tangan dalam isu kenaikan harga minyak.

Beliau sewajarnya berdebat dengan kami di Parlimen mengenai cadangan-cadangan dari Pakatan Harapan untuk mengawal harga minyak yang pernah saya utarakan, iaitu pengenalan subsidi untuk mengekalkan harga minyak pada paras RM1.80 seliter yang tertakluk kepada kuota bulanan yang diberikan kepada rakyat Malaysia yang layak; kuota bulanan itu ditentukan mengikut peratusan dari jumlah penggunaan tahunan petrol dan diesel.

Kalau saya yakin Pakatan Harapan boleh mengawal harga minyak pada paras RM1.80 seliter dan stabil pada harga itu dalam suasana pasaran dunia sekarang, beliau sepatutnya menjawab kepada rakyat kenapa beliau tidak boleh berbuat yang sama?

Tindakan cuba membodohkan rakyat kononnya beliau tidak mempunyai kuasa untuk mengawal harga minyak sebenarnya hanya menampakkan beliau bodoh.

RAFIZI RAMLI
AHLI PARLIMEN PANDAN
NAIB PRESIDEN KEADILAN.

0

0

votes
Article Rating
Kongsikan artikel ini


APAKAH NAJIB KINI "MELUTUT" KEPADA AMERIKA?

Sejak  dua tahun kebelakangan ini, bermula dengan pendedahan bertali arus media antarabangsa mengenai skandal 1MDB dan kemudian diikuti dengan tindakan Jabatan Kehakiman Amerika Syarikat memfailkan saman sivil untuk merampas pelbagai aset yang dikaitkan dengan wang  yang dicuri daripada syarikat pelaburan negara tersebut, serta-merta hubungan Malaysia dengan kuasa besar dunia itu bertukar menjadi dingin dan “suam-suam kuku”.
Daripada Najib Razak sebelumnya menjadikan Amerika sebagai negara paling kerap dikunjunginya dan Rosmah Mansor pula suka membeli-belah di sana, tiba-tiba negara itu mula dijauhi dan dibenci.
Sementara Najib kemudian dengan rancak beralih kepada China, beberapa menteri, pemimpin UMNO dan media pro kerajaan mula menyerang Amerika dan DOJ melalui saman sivil itu yang dianggap suatu bentuk campurtangan asing terhadap Malaysia.
Pelbagai hujah diutarakan untuk mewajarkan tindakan DOJ itu sebagai campurtangan asing, antaranya merujuk serangan Amerika di Iraq yang dikatakan hanya berdasarkan andaian semata-mata wujudnya senjata kimia.
Lebih dari itu, mereka juga mengatakan tindakan DOJ itu bukan saja dibuat tanpa meminta kerjasama dengan Jabatan Peguam Negara, malah juga dilakukan ketika 1MDB sendiri tidak pernah melaporkan kehilangan wangnya.
Maka, bertempiklah segala burung kakak tua, terutama yang disuapkan dedak ke mulutnya untuk berkicau, dari ditujukan kepada telinga anak muda di kota hinggalah kepada telinga tua makcik Felda, tentang  Malaysia yang kini kononnya sedang berada di ambang campurtangan asing Amerika serta perlunya seluruh rakyat bersatu menghadapinya.
Tetapi, dengan terdedahnya mengenai lawatan Najib ke Amerika pada 10 hingga 12 September depan yang antara tujuannya tidak saja untuk mengeratkan hubungan dengan Presiden baru Amerika, Donald Trump tetapi juga dikatakan untuk mengelakkan siasatan DOJ berkaitan 1MDB daripada diteruskan, apakah isu campurtangan asing itu akan terus dimainkan?
Apakah Najib akan kembali rapat dan mendakap Amerika?
Bagaimana dengan China yang sudah melabur dan mencurahkan banyak wang ke negara kita?
Saman sivil DOJ berkaitan 1MDB kini direhatkan buat seketika dengan jabatan itu mahu menumpukan kepada siasatan jenayah berhubung wang yang dicuri itu terlebih dahulu.
Meskipun sehingga ini siasatan jenayah DOJ itu  hanya menjurus kepada perbuatan Jho Low dan beberapa rakannya, tetapi ia tidak dinafikan turut memberi ancaman kepada masa depan Najib kerana DOJ juga mempunyai rekod mengenai “Malaysian Official 1” yang didapati ada menerima AS$731 juta dan “isteri Malaysian Official 1” diberikan hadiah barang kemas oleh Jho Low berjumlah RM128 juta, kedua-duanya daripada sumber wang curi 1MDB.
Sama ada hasrat untuk mengelakkan siasatan itu berjaya atau tidak, masih terlalu awal untuk diramalkan. Namun Najib dan Trump mempunyai beberapa persamaan untuk diteliti.
Kedua-duanya adalah bilionnaire – satu melalui perniagaan usaha sendiri dan satu lagi melalui derma.  Trump dikenali sebagai bermulut celupar dan banyak berdolak-dalik dalam kenyataannya, sama seperti Najib yang juga kerap kali tidak mengotakan apa dikatanya seperti mahu menghapuskan Akta Hasutan, tidak menaikkan harga minyak dan menyaman WSJ.
Jika Trump dilabel bermulut celupar, dalam konteks budaya Melayu, perbuatan Najib mengucapkan perkataan “haramjadah” dan “bangang”  kepada kelompok yang tidak digemarinya, juga menjadikan beliau boleh diletakkan sekelambu dengan Presiden Amerika itu. Tidak pernah mana-mana Perdana Menteri sebelum ini mengucapkan perkataan sedemikian secara terbuka dalam ucapan umum.
Dalam masa yang sama, Trump turut sedang disiasat oleh DOJ berhubung dakwaan penyelewengan ketika kempen piliharaya yang lalu. Dengan sama-sama disiasat, Trump dan Najib tentunya lebih mudah menjadi kawan yang lebih rapat.
Dalam konteks yang lain, kunjungan Najib ke Amerika juga adalah sebagai suatu wayang opera untuk menunjukkan kepada pengundi Malaysia bahawa beliau tidak bersalah serta tidak takut mengunjungi negara tersebut.
Tukang-tukang kempen beliau selepas ini pasti akan menjaja cerita bahawa selain saman atau siasatan DOJ tiada asasnya dan Najib tidak merupakan suspek untuk ditangkap FBI di Amerika, yang lebih utama ialah dendangan perlunya beliau terus dikekalkan lagi selepas pilihanraya akan datang nanti.
Media-media Amerika tentu saja seronok menanti ketibaan Najib dan barangkali sudah mula menyiapkan soalan berkaitan 1MDB untuk ditanyakan kepadanya.
Tentu juga lebih meriah, jika dalam kunjungan kali ini, sebagaimana lawatan ke beberapa negara lain sebelum ini, Najib turut membawa Riza Aziz bersamanya Amerika.
Apa pun tujuan dan persepsi lawatan Najib ke Amerika kali ini, beliau tetap dilihat seolah-olah “melutut” kepada negara Uncle Sam itu, bukan saja berkaitan penyiasatan 1MDB, malah juga untuk mementaskan cerita yang menampakkannya ada kelebihan dan tidak mudah kalah untuk berdepan dengan Tun Mahathir Mohamad  yang mahu menumbangkannya dalam pilihanraya akan datang.
(ShahbudinHusin 24/08/2017)

0

0

votes
Article Rating
Kongsikan artikel ini


SELAGI TUN MAHATHIR SIHAT, SELAGI ITU UMNO TERUS SAKIT

Tun Mahathir Mohamad adalah ketakutan utama bagi Najib Razak dan UMNO. Selagi beliau sihat, cergas,  boleh bertemu rakyat dan menyampaikan ucapan, selagi itulah ketakutan terhadapnya tidak akan padam.
Diserang, dihina, dikecam, disiasat dan kini mahu dicari kesalahannya melalui RCI, tetapi keyakinan dan pengharapan rakyat terhadapnya sentiasa menggunung tinggi.
Di Kepala Batas dan Ipoh baru-baru ini, melaut rakyat hadir untuk mendengar ucapannya.
Hujung minggu mendatang ini, beliau dijadualkan berceramah di Kelantan, Terengganu dan Port Dickson. Dijangka, ribuan lagi akan hadir mendengar ucapannya.
Minggu-minggu seterusnya sehinggalah tibanya tarikh pilihanraya, lebih banyak program akan diatur untuknya.
Hakikatnya, sudah pelbagai usaha dilakukan untuk mengekang kemaraan Tun Mahathir bersama Pakatan Harapan dalam menuju Putrajaya, tetapi segala-galanya tampak tidak berjaya.
Apabila beberapa hari lalu tiba-tiba disebarkan khabar angin di media sosial kononnya beliau sesak nafas dan dikejarkan ke hospital, sebenarnya itulah harapan mereka yang bermusuh dengannya.
Memang ramai yang berharap saya mati, demikian reaksi Tun Mahathir mengenai berita tersebut.
Makin diserang, dihina, dikecam dan bakal dihadapkan dengan pelbagai kesalahan melalui RCI yang sengaja diwujudkan, sama-sekali tidak membuatkan sokongan rakyat terhadapnya berkurangan.
Sokongan rakyat kian bertambah kerana beliaulah dilihat satu-satunya harapan untuk memulihkan negara yang rosak ketika ini. Bersama Pakatan Harapan, Tun Mahathir kini adalah lambang pemulihan kepada imej dan maruah negara.
Hanya kematiannya merupakan satu-satunya berita gembira bagi mereka.
Biar pun pihak di sana ramai yang mengharapkannya agar mati cepat, dalam usia 92 tahun ketika ini, kesihatan dan kecergasannya yang terus stabil, adalah rahmat tak terhingga bagi kita semua.
Bayangkan apa jadi kepada negara ketika ini jika Tun Mahathir tiada?
Tuhan pasti tidak memanjangkan usianya dengan percuma. Jika kita yakin ada kebenaran melalui apa yang diperjuangkannya, di sebalik ramai yang mengharapkan Tun Mahathir mati cepat, marilah pula kita mendoakan agar beliau terus sihat dan cergas untuk tempoh yang lebih lama.
Hanya Tun Mahathir yang sihat dan boleh terus berkempen saja akan membuatkan UMNO bertambah sakit, derita dan mudah kita hantar ke pusara.
(ShahbudinHusin 24/08/2017)

0

0

votes
Article Rating
Kongsikan artikel ini


JANGAN TERPERANJAT DENGAN ANNUAR MUSA…..

Beberapa rakan menghantar pesanan melalui whatsapp berhubung kenyataan Ketua Penerangan UMNO,  Annuar Musa yang mengatakan kerugian forex adalah benar, manakala kerugian 1MDB sekadar di atas kertas sahaja.
Kata mereka, apa sudah jadi dengan Annuar?
Kenapa sanggup memperbodohkan diri sebegitu rupa?
Yang lain pula berkata, kalau ia pun mahu membodek Najib Razak, takkan sehingga ke tahap itu sanggup dilakukannya?
Hakikatnya, ramai yang kesian dan simpati dengan Annuar apabila beliau menyatakan kerugian forex adalah benar, manakala kerugian 1MDB cuma semata-mata di atas kertas.
Siapa pun yang normal, waras dan tiada kepentingan peribadi akan menolak apa yang disebut oleh Annuar itu jika mereka membaca dan mengikuti perkembangan berkaitan 1MDB dan forex.
Forex adalah perniagaan di mana untung dan rugi adalah perkara biasa. Asalkan tiada penyonglapan, penyelewegan atau masuk ke dalam akaun bank peribadi sesiapa, kerugian dalam perniagaan seharusnya diterima sebagai sesuatu yang normal.
Lagi pula, apakah sepanjang masa perniagaan forex itu mengalami kerugian?
Bagaimana semasa perniagaan forex itu memberi keuntungan dan kenapa ia tidak pernah disebut sama-sekali?
Berbeza dengan 1MDB, ia adalah kerugian dan kehilangan atau kecurian wang yang nyata yang dilakukan melalui dana yang dipinjam dengan harapan pembayaran dapat dilakukan melalui penyenaraian awam serta pembangunan tanah TRX dan tapak Kem Tentera Udara di Sungai Besi yang dianugerahkan oleh kerajaan pada harga paling murah kepada syarikat pelaburan yang ditubuhkan oleh Najib itu.
Jika tiada kecurian dan kehilangan wang, bagaimanakah pembayaran boleh dibuat sebanyak dua kali kepada IPIC setelah bayaran pertama adalah kepada Aabar Investment yang palsu?
Jika tiada kecurian dan kehilangan wang, bagaimanakah Jho Low boleh berbelanja mewah, membeli jet, kapal layar, kondo ratusan juta ringgit, lukisan mahal, berpesta arak dan memberi hadiah barang kemas kepada selebriti Hollywood dan “isteri Malaysian Official 1”?
Jika tiada kecurian dan kehilangan wang, bagaimanakah Riza Aziz, anak tiri Najib dalam sekelip mata mampu menerbitkan filem dengan kos ratusan juta ringgit serta memiliki kondo mewah di beberapa bandar di Amerika dan London?
Jika tiada kecurian dan kehilangan wang, bagaimanakah beberapa negara boleh menjalankan siasatan, selain ada yang sudah menjatuhkan hukuman, bahkan penyiasatan di Switzerland dan Amerika belum lagi dihentikan?
Lebih dari itu, mengapa 1MDB baru-baru ini tersangkut-sangkut dalam pembayaran hutangnya kepada IPIC jika kerugiannya hanya di atas kertas?
Kiranya mahu disenaraikan, banyak lagi kecurigaan dalam urusniaga 1MDB boleh dicatatkan yang membuktikan ia bukanlah kerugian di atas kertas, malah kerugian nyata yang disekalikan dengan kehilangan atau kecurian wang berjumlah bilion-bilion ringgit banyaknya.
Persoalannya, kenapa Annuar masih sanggup mengatakan kerugian 1MDB hanyalah di atas kertas semata-mata?
Kita jangan lupa bahawa Annuar, di samping masih bernafsu dan ingin dipilih lagi bertanding di kerusi Parlimen Ketereh, beliau juga sedang berdepan dengan penyiasatan berhubung kes penajaan anak syarikat Mara terhadap pasukan bolasepak Kelantan ketika beliau menjadi Pengerusi Mara.
Kes tersebut masih lagi tergantung dan mungkin failnya ketika ini sedang berada di atas meja Perdana Menteri.
Jika tiba-tiba kesnya seperti Isa Samad, sudah tentu terbantut cita-cita dan gelaplah masa depannya.
Maka, apa nak dihairankan jika Annuar sanggup mengatakan kerugian 1MDB cuma di atas kertas, manakala kerugian forex yang semua orang faham lebih bertujuan untuk mengenakan Tun Mahathir adalah kerugian yang sebenar?
Malah, semakin dekat tarikh pilihanraya itu, janganlah terperanjat jika kata-kata yang lebih dahsyat daripada itu pun akan sanggup dilafazkannya untuk membela dan membodek Najib.
Semua kenyataan beliau di waktu  ini tentu ada makna serta harganya dan bukan kata-kata percuma.
(ShahbudinHusin 25/08/2017)

0

0

votes
Article Rating
Kongsikan artikel ini


PAS MESTI DIBUANG SEGERA DARIPADA KERAJAAN NEGERI SELANGOR

 Semalam ,Pas Selangor mengumumkan untuk bertanding di 42 daripada 56 kerusi DUN di negeri itu.

 Selain itu, Pas juga nampaknya sudah tidak berganjak lagi untuk benar-benar memastikan berlakunya pertandingan tiga penjuru.

 Dalam masa yang sama, Pas juga terlihat amat ghairah untuk turut serta bertanding di Parlimen Gombak, DUN Bukit Antarabangsa dan DUN Kajang.

 Gombak dan Bukit Antarabangsa adalah kawasan yang diwakili oleh Menteri Besar Selangor, Azmin Ali, manakala Kajang pula diwakili oleh Presiden PKR, Dr. Wan Azizah Wan Ismail.
Kenapa Pas, selain beria-ia untuk berlawan tiga penjuru di Selangor, mereka hanya bersungguh-sungguh di kawasan yang diwakili oleh wakil rakyat Pakatan Harapan saja?

 Kenapa tidak pernah kita dengar Pas menunjukkan kesungguhan yang sama di kawasan yang sedia diwakili oleh UMNO?

 Pernahkah kita dengar Pas mahu merampas Parlimen Tanjung Karang yang diwakili oleh Noh Omar?

 Semua ini dengan sendirinya mengesahkan Pas dan UMNO memang bekerjasama untuk menghadapi pilihanraya akan datang, meskipun ketika ini mereka sedang “makan setalam” dengan Pakatan Rakyat mentadbir Selangor.
Apakah jenis politik Pas ini, di ketika berkeras tak mahu keluar daripada jawatan bergaji lumayan dalam kerajaan Selangor, tetapi dalam masa yang sama berpakat dengan UMNO untuk menumbangkan kerajaan Pakatan Harapan?

 Pendedahkan oleh akhbar Singapura mengenai perkara itu di mana Hadi Awang dan Najib Razak dikatakan berhubung hampir setiap hari dengan Najib Razak dan sedang merangka kerjasama untuk menawan Selangor,  tidak sukar diterima kebenarannya.

 Kecondongan politik dan arah tuju Pas memang jelas ke arah itu, walaupun wajah politik Najib adalah yang terburuk berbanding semua Perdana Menteri yang kita ada sebelum ini.
Pas nyata tidak peduli semua itu. Mereka bukan mahu menang pilihanraya, sebaliknya hanya ingin membantu UMNO dan Najib mencapai cita-citanya.

 Akhirnya, apa mesti Pakatan Harapan lakukan kepada Pas?

 Pertama, lupakan Pas dan tidak harus buat sebarang rundingan lagi dengan mereka. Jangan buang masa, sebaliknya tumpukan kepada usaha mengukuhkan lagi Pakatan Harapan dan memberi penerangan mengenai isu-isu lebih besar yang berlaku dalam negara.

 Jangan percaya lagi dengan mana-mana pemimpin Pas yang kononnya bersimpati dan tetap bersama perjuangan Pakatan Harapan. Pas sekarang sudah pandai “main wayang” dan hanya mahu membuatkan mereka leka.
Pemimpin Pas sebenarnya  tetap wala’ kepada Hadi dan Pas. Jika benar ada antara pemimpinnya mengaku bersama dengan perjuangan Pakatan Harapan, mereka mesti berani keluar dan meninggalkan Pas. Hanya itu pilihan bagi mereka.

 Kedua, Pakatan Harapan mesti buang semua Exco dan pemimpin Pas yang ada jawatan lain dalam kerajaan Selangor dengan segera. Mereka kini adalah “duri dalam daging”  kepada Pakatan Harapan.

 Masa untuk bersimpati sudah berakhir. Tauke Pas kini adalah UMNO dan Najib yang bertaraf bilionaire serta boleh menjanjikan syurga dengan lebih segera kepada mereka.
(ShahbudinHusin 25/08/2017)

0

0

votes
Article Rating
Kongsikan artikel ini


APA PENDIRIAN UMNO DAN PAS SEKARANG MENGENAI AMANAT HADI?

Saudara-saudara sekelian percayalah,
Kita menentang
UMNO
, bukan kerana nama dia UMNO. Kita menentang
Barisan Nasional
 bukan kerana dia lama memerintah kerajaan. Kita menentang dia ialah kerana dia mengekalkan perlembagaan penjajah, mengekalkan undang-undang kafir, mengekalkan peraturan jahiliyah. Oleh kerana itulah kita menentang mereka. Oleh kerana itulah kita menghadapi mereka. Oleh itulah kita cuba berlawan dengan mereka.
Percayalah saudara-saudara sekelian,
Perjuangan kita adalah
jihad
, ucapan kita adalah jihad, derma kita adalah jihad. Bergantunglah kita kepada Allah dengan (menghadapi) puak-puak ini kerana kalau kita mati melawan puak-puak ini, mati kita adalah
syahid
. Mati kita adalah
Islam
. Kita tidak perlu masuk
Buddha
, Kita tidak perlu masuk
Hindu
, Kita tidak perlu masuk
Kristian
, Tapi kita menjadi
kafir
 dengan mengamalkan ‘politik suku, agama suku’.
Tanpa perlu diperkenalkan lagi, semua orang tahu dan kenal bahawa petikan diatas adalah sebahagian daripada ucapan oleh Hadi Awang yang dilafazkannya di Banggol Peradong, Kuala Terengganu pada 7 April 1981.
Petikan itu begitu popular di kalangan ahli serta penyokong Pas dan ia kemudian dikenali sebagai Amanat Hadi. Selama bertahun-tahun, amanat itu seolah-oleh pegangan dan hukum bagi Pas dalam meneruskan permusuhannya dengan UMNO.
Berdasarkan perkembangan politik semasa dan pendirian Pas berbaik-baik, malah mungkin bekerjasama dengan UMNO menjelang pilihanraya akan datang, beberapa persoalan ini seharusnya diberikan jawapan yang jujur dan ikhlas, baik oleh Hadi mahu pun oleh pemimpin-pemimpin UMNO, khususnya Najib Razak sendiri.
1. Masihkah Hadi berpegang kepada amanat yang pernah diucapkannya itu?
2. Jika pegangannya masih tidak berubah, apakah hujahnya dalam membawa Pas berbaik-baik dengan UMNO sedangkan UMNO masih menggunakan perlembagaan yang sama dan BN yang memerintah negara ini juga tidak pernah mengubah perlembagaan penjajah, undang-undang kafir dan peraturan jahiliyah yang digunakannya sejak dulu?
3. Jika pegangan Hadi sudah berubah, bolehkah beliau menerbitkan amanatnya yang baru yang mewajarkan hubungan dengan UMNO dan BN yang dulunya beliau mendakwa amalan politik suku dan agama suku sama seperti menjadi kafir?
4. Atau, jika amanat yang diucapkan pada tahun 1981 itu salah dan tidak tidak terpakai lagi sekarang ini, sediakah Hadi memohon maaf kepada UMNO dan BN serta mereka yang pernah terpengaruh dengan amanatnya yang ekstrem dan melampau itu?
5. Kepada UMNO dan BN pula, apakah tanggapan mereka sekarang ini terhadap Amanat Hadi dan kepada Hadi sendiri?
6. Apakah pemimpin-pemimpin UMNO masih terasa “dikafirkan” atau mereka menganggap telah “diIslamkan” semula apabila Hadi sudah berbaik-baik dan sedia bekerjasama dengan UMNO?
7. Kepada kedua-dua Pas dan UMNO, apakah sebenarnya demi kerana pertimbangan politik, mereka boleh menghalalkan atau bertolak-ansur dengan segala hukum halal dan haram yang pernah dilafazkan sebelum ini?
Hanya tujuh soalan saja –  Pas dan UMNO, Hadi dan Najib atau lain-lain pemimpinnya, tolonglah bagi jawapan yang jujur dan ikhlas mengenai persoalan-persoalan di atas agar umat Islam di negara ini tidak terus keliru dan dikelirukan.
Pendirian dalam politik mungkin boleh diterima jika ia berubah, tetapi apakah ketetapan dalam agama juga boleh berubah-ubah kalau ada kepentingan politik yang lebih tinggi mahu dikejar?
(ShahbudinHusin 26/08/2017).

0

0

votes
Article Rating
Kongsikan artikel ini